text:
4 Eylül 2015 Cuma
Hormatly Mugallymlar we Bilim Işgärleri!
Hormatly mugallymlar we bilim işgärleri!
Mähriban talyplar, eziz okuwçylar!
Sizi jemgyýetimiziň we döwletimiziň hemmetaraplaýyn sazlaşykly ösýändigini alamatlandyryan şanly baýram - Bilimler we talyp ýaşlar güni hem-de 2015-2016-njy Täze okuw ýylynyň başlanmagy bilen tüýs ýürekden gutlaýaryn! Goý, bu ajaýyp baýramyň göwün galkyndyryjy dabaralary siziň her biriňiziň eziz Watanymyza, halkymyza buýsanjyňyzy joşduryan şanly seneleriň bin hökmünde kalbyňyzda hemişelik orun alsyn!
Garaşsyz, hemişelik Bitarap Turkmenistan döwletimiz öz saýlap alan, ynsanperwerlik ýörelgelerine esaslanýan, gurmak we döretmek ýolundan bedew bady bilen ynamly öňe barýar, halkymyzyň ýaşaýyş-durmuş derejesi has-da ýokarlanýar. Berkarar döwletimiziň bilim, ylym, döredijilik mümkinçilikleri hem yzygiderli artýar. Biz abadan we eşretli durmuşymyzyň gözbaşy bolan bilim ulgamyny döwrebap kämilleşdirmäge döwlet derejesinde aýratyn uly ähmiýet berýäris. Bu ugurda uly ösüşleri gazanmakda, geljegimiz bolan ýaş nesillere döwrebap bilim-terbiýe bermekde mugallymlaryň, bilim işgärleriniň döredijilikli zähmeti örän uly orun eýeleýär.
Milli bilim ulgamyny düzümi hem-de mazmuny boýunça ösen döwletleriň derejesine ýetirmek, ýaş nesliň beden taýdan sagdyn, ruhy taýdan kämil ösmegi, döwrebap bilim we oňat dynç almagy üçin ähli şertleri döretmek döwlet syýasatymyzyň ileri tutulýan möhüm ugurlarynyň biridir.
Kabul eden milli maksatnamalarymyzyň çäklerinde eziz Diýarymyzyň ähli ýerlerinde häzirki zaman kompýuterleri, okuw-tehniki enjamlary, interaktiw-multimedia tehnologiýalary bilen üpjün edilen mekdebe çenli çagalar edaralarynda, umumy orta bilim, başlangyç, orta we ýokary hünär bilimi okuw mekdeplerinde bilimiň hili dünýä derejesine laýyklykda ösdürilýär. Döwrebap okuw kitaplary, okuw-usuly gollanmalar neşir edilýär. Şeýle hem, biziň alyp barýan bilim syýasatymyz iri halkara guramalary hem-de dünýä döwletleri bilen dostlukly, özara bähbitli gatnaşyklara, netijeli hyzmatdaşlyga esaslanýar.
Bitaraplyk we parahatçylyk ýylynda Bilimler we talyp ýaşlar gününe gabatlanyp paýtagtymyz Aşgabat şäherinde Aman Kekilow adyndaky Mugallymçylyk mekdebiniň täze binalar toplumynyň, şeýle hem eziz Diýarymyzyň onlarça obadyr şäherlerinde orta mekdepleriň we çagalar baglarynyň dabaraly ýagdaýda açylmagy ýurdumyzyň bilim ulgamynyň dünýä ölçeglerine laýyklykda ösýändigine hem-de bu ugurda uly üstünlikleriň gazanylýandygyna aýdyň şaýatlyk edýär.
Mähriban talyplar, eziz okuwçylar!
Siz ajaýyp döwürde ýaşaýarsyňyz! Siziň sagdyn ösmegiňiz, oňat okamagyňyz, bagtyýar durmuşda bilim-terbiýe almagyňyz, ilimize-ýurdumyza peýdaly, ökde hünärmenler, ýokary ahlakly adamlar bolup ýetişmegiňiz üçin döwletimiz tarapyndan ähli mümkinçilikler döredilýär. Siz Watany söýmek, agzybirlik, dost-doganlyk, jebislik ýaly milli häsiýetleriňiz, tutanýerliligiňiz we erjelligiňiz bilen ylym-bilim dünýäsine çuň aralaşmalysyňyz! Döwürleriň, nesilleriň we medeniýetleriň baglanyşygyny özünde jemleýän asylly ýörelgelerimizi mynasyp dowam edip, watansöýüji, tämiz ahlakly, beden we ruhy taýdan sagdyn şahsyýetler bolup ýetişmelisiňiz! Okamak we öwrenmek, döredijilikli we yhlasly zähmet çekmek bilen eziz Watanymyzyň şan-şöhratyny, mertebesini öňküden-de belende götermelisiňiz!
Hormatly mugallymlar we bilim işgärleri!
Berkarar Watanymyzda ýaşlaryň islän hünärleri boýunça bilim almaklary üçin giň mümkinçilikler bar. Orta hünär we ýokary okuw mekdeplerine kabul edilýän talyplaryň sany ýyl-ýyldan artýar. Ykdysadyýetiň ösüş aýratynlyklaryna laýyklykda ýokary okuw mekdeplerinde täze hünärler açylýar. Zerur ugurlara degişli hünärmenleri taýýarlamak boýunça halkara şertnamalarynyň esasynda ýaşlarymyz daşary ýurtlaryň orta hünär we ýokary okuw mekdeplerinde bilim alýarlar. Döwrebap bilim özgertmelerimiziň üstünlikli durmuşa geçirilmegi, ýaşlarymyzyň belent ynsanperwerlik, watançylyk ruhunda terbiýelenmegi mugallymlaryň hem-de bilim işgärleriniň hünär ussatlyklary, öňdebaryjy is usullary bilen berk baglanyşyklydyr. Bilimiň mazmunyny we usulyýetini kämilleşdirmek häzirki zamanyň talaplaryna laýyk pikirlenýän zehinli ýaşlary terbiýeläp ýetişdirmekde uly ähmiýete eýedir.
Bilim jemgyýetimizi we döwletimizi hemmetaraplaýyn sazlaşykly ösdürmegiň berk binýadydyr. Şoňa görä-de, bu ugurda mugallymlaryň we bilim işgärleriniň netijeli işlemeklerini gazanmak, arassa ahlakly, giň gözýetimli, ösen tehnologiýalardan baş çykarýan hünärmenleriň täze neslini kemala getirmek bilim özgertmelerimiziň esasy maksady bolup durýar. Gözümiziň guwanjy, kalbymyzyň buýsanjy bolan Turkmenistan döwletimiziň mundan beýläk-de gülläp ösmegi üçin bilimli-ylymly, ýokary hünärli nesilleri taýýarlamagy üstünlikli dowam etmek örän zerurdyr.
Hormatly mugallymlar we bilim işgärleri!
Mähriban talyplar, eziz okuwçylar!
Sizi Bilimler we talyp ýaşlar güni hem-de 2015-2016-njy Täze okuw ýylynyň başlanmagy bilen ýene-de bir gezek tüýs ýürekden gutlaýaryn! Size berk jan saglyk, abadan we bagtyýar durmuş, eziz Watanymyzyn gülläp ösmegi ugrunda alyp barýan döredijüikli işleriňizde, okuwda uly üstünlikleri arzuw edýärin!
Türkmenistanyň Prezidenti
Gurbanguly Berdimuhamedow
Kaydol: Kayıt Yorumları (Atom)


c: text/html

text:
JAN EJEW
Eý agalar düşdi gözüm bir gülşeniň gülüne,
Bagbansyz bitipdir şol gunça Türkmen çölüne,
Soraşdym ol gülüň adyn, Ejew geldi diline,
Bir göremde yşk ýüregim boldy berýan jan Ejew.
Eý Ejew janym Ejew, ýandy bagrym jan Ejew.
Jan Ejew meňzär ýörişiň tawus guşuň näzine,
Gursak-döşüň ogşaýandyr kölüň guba gazyna,
Monjuklaryň sesi taýdyr nazarlynyň sazyna,
Pyrkatyňdan gara gözüm boldy girýan jan Ejew.
Eý Ejew janym Ejew, ýandy bagrym jan Ejew.
Ýalkymy bar ülkämizde, dogaýypdyr aý bolup,
Sahylykda berse bize goşa naryn baý bolup,
Dodagyndan pusa alsaň ýokar ol gök çaý bolup,
Ýar ýolunda ýürek bagrym boldy berýan jan Ejew.
Eý Ejew janym Ejew, ýandy bagrym jan Ejew.
Bende "Serhoş" Günbet ilden aýdýandyr zar bilen,
Sazyna heň berip çalsyn bagşylar dutar bilen,
Razy bolma gözel sonam ötmegime ha:r bilen,
Söbügiňden aýrylmaram gitseň her ýan jan Ejew.
Eý Ejew janym Ejew, ýandy bagrym jan Ejew.

robotstxt: allowed

filter: keep


text:
5 Haziran 2016 Pazar
Halkara Sergisinde Türkmenistanyň Dokma Pudagynyň Gazananlary Görkezildi
Paýtagtymyzda her ýylda ýurdumyzda bellenilýän Dokma senagatynyň işgärleriniň gününe gabatlanyp geçirilýän iri pudaklaýyn gözden geçiriliş -- “Berkarar döwletimiziň bagtyýarlyk döwründe dokma senagaty pudagy ösüşiň täze tapgyrynda” atly halkara sergisi üstünlikli geçdi.
Milli ykdysadyýetimiziň kuwwatly senagat pudaklarynyň biriniň zähmetsöýer işgärleriniň hormatyna bellenilýän hünär baýramçylygy däp bolşy ýaly, iýun aýynyň birinji ýekşenbesinde geçirilýär. Bu baýramçylyk mynasybetli duşuşyklar we sergiler, dürli bäsleşikler hem-de aýdym-sazly çykyşlar guralýar. Dokma kärhanalarynda geçirilen önümçiligiň öňdebaryjylaryny – tikinçileri we dokmaçylary, eli hünärli ussatlary sylaglamak dabaralary döwletimiziň olaryň işine hem-de hyzmatlaryna goýýan uly hormatynyň aýdyň subutnamasyna öwrüldi.
Ýurdumyzyň dokma senagaty häzirki döwürde gaýtadan işleýän pudagyň sazlaşykly ösüş ýoluna düşendigini äşgär görkezýär. Pagta egriji, dokma, örme, tikinçilik we ýüpekçilik ýaly önümçilik düzümlerinde onlarça müň türkmenistanlylar zähmet çekýär. Olar dünýä bazarynda daşary ýurtly önüm öndürijiler bilen bäsleşik etmek arkaly ýokary hilli harytlary öndürýärler. Türkmen dokma önümleri ekologiýa taýdan arassa çig maldan dokalan hakyky matalara uly sarpa goýýan sarp edijileriň uly isleginden peýdalanýar.
Dokma senagaty ministrligi hem-de Söwda- senagat edarasy tarapyndan geçirilýän halkara sergisi dünýäniň dokma işewürleriniň toparlarynda uly gyzyklanma döredýär, olar üçin türkmen bazary netijeli özara bähbitli hyzmatdaşlygy giňeltmek üçin bähbitlidir hem-de hyzmatdaşlygyň täze ugurlaryny saýlap almak üçin bu ýerde döredilýän mümkinçilikler bilen özüne çekiji bolup durýar. Aşgabatda geçirilýän dokma sergisine dünýäde belli kompaniýalaryň, önüm öndürijileriň, söwda şereketleriniň we moda senagatynyň ýolbaşçylarynyň gatnaşmagy onuň ýokary abraýa eýediginiň subutnamasydyr.
Häzirki sergä daşary ýurtly gatnaşyjylaryň hem-de myhmanlarynyň düzümi – Ýewropa we Aziýa ýurtlarynyň 13-sinden iri kompaniýalaryň hem-de kärhanalaryň 60-a golaýy munuň aýdyň mysalydyr. Düzgün bolşy ýaly, sergä yzygiderli gatnaşýanlaryň hatarynda biziň däbe öwrülen hyzmatdaşlarymyz, dokma desgalaryny gurmakda netijeli gatnaşyklaryň uly tejribesine eýe bolan “Kotam Enterpraýzis”, “Engin grupp”, “Norsel International”, “Gap Inşaat” ýaly türk kompaniýalary, şeýle hem önüm öndürijiler hem-de ýokary tehnologiki enjamlary we serişdeleri getirýänler – “Truetzschler”, “Saurer Schlafhorst”, “Volkmann” (Germaniýa), “Picanol” we “Van de Wiele” (Belgiýa), “Uster”, “Luwa”, “Rieter AG” (Şweýsariýa), “Marzoli”, “Savio”, “MСS”, “Itema”, “Сanalair” italýan kompaniýalary önümlerini görkezdiler.
Wekiliýetleriň düzüminde ýurdumyza Russiýadan, Hytaýdan, Türkiýeden, Ukrainadan, Belgiýadan, Birleşen Arap Emirliklerinden iri dokma kärhanalarynyň we söwda kompaniýalarynyň ýolbaşçylary hem-de hünärmenleri geldiler. Munuň özi bu ulgamda ýurdumyz bilen özara gatnaşyklary giňeltmek islegi bilen şertlendirilendir.
Serginiň hormatly myhmanlarynyň hatarynda dünýä belli russiýaly dizaýnerler, ýokary modanyň ussatlary – türkmen halkyny täze modalary bilen ençeme gezek begendiren Walentin Ýudaşkin hem-de Türkmenistana ilkinji gezek gelen Daşa Gauzer bar.
Köpugurly sergi Söwda-senagat edarasynyň sergiler zalynda guraldy. Şu gün bu ýerde bagşylaryň ýerine ýetirmeginde türkmen halk aýdymlarynyň owazyna beslenen baýramçylyk ýagdaýy höküm sürýär.
Serginiň açylyş dabarasyna Mejlisiň Başlygy, hökümet agzalary, ministrlikleriň hem-de edaralaryň, jemgyýetçilik guramalarynyň ýolbaşçylary, ýurdumyzda işleýän diplomatik wekilhanalaryň baştutanlary, işewürler, köpçülikleýin habar beriş serişdeleriniň wekilleri gatnaşdylar. Myhmanlaryň hatarynda tanymal dokmaçylar we önümçiligiň öňdebaryjylary bar.
Bu ýere ýygnananlar Türkmenistanyň Prezidenti Gurbanguly Berdimuhamedowyň Gutlagyny uly ruhubelentlik bilen diňlediler. Döwlet Baştutanymyzyň gutlagynda şu pudaklaýyn serginiň daşary ýurtly hyzmatdaşlarymyzy dokma pudagynda gazanylan üstünlikler bilen tanyşdyrmaga mümkinçilik berjekdigi nygtalýar we serginiň pikir alyşmak, özara gyzyklanma döredýän meseleleriň çözgüdini bilelikde gözläp tapmak üçin oňat meýdança boljakdygyna ynam bildirilýär.
Giň gerimli sergi ýurdumyzda öndürilýän köpdürli dokma önümlerini öz içine aldy. Dürli öwüşginli we özboluşly görnüşde bezelen diwarlyklarda dokma önümçiliginiň ähli ugurlary görkezilýär. Dünýä bazarynda bäsdeşlige ukyply, hili hem bezegi boýunça daşary ýurtlarda öndürilýän harytlardan pes bolmadyk, ýokary hilli çig maldan taýýarlanan ýüplükler, pagtadan we ýüpekden taýýar önümler sergä gelýänlerde uly gyzyklanma döredýär. Pagta süýümi, nah ýüplük hem-de matalar, çagalar we ulular üçin taýýar tikin hem-de örme önümleri, jinsi egin-eşikleriniň dürli görnüşleri, öýde ulanylýan dokma önümleri, pagta we kosmetiki serişdeler görkezildi.
Sergide nah ýüplükleriň we matalaryň dürli görnüşleri, olardan taýýarlanan lybaslar, öý hojalygynda ulanylýan dokma önümleri: ýorgan-düşek toplumlary, hammam üçin toplumlar we aşpezlik esbaplary, tüýjümek matadan önümler, şeýle hem lukmançylyk pamygynyň nusgalary we kosmetika pamyk serişdeleri görkezilýär.
Dürli reňkde öwüsýän panbarhat matalar, milli keteni hem-de ondan taýýarlanan lybaslar serginiň aýratyn bezegine öwrüldi. Bu ýerde elde dokalan ýüpek halylar, ýüpekçilik pudagy üçin esasy çig mal bolan pile, milli we häzirkizaman aýal-gyzlar üçin lybaslar, nepis nagyşly el işleri, sowgatlyk önümler sergä gelýänleriň uly gyzyklanmasyna eýe boldy.
Gadymy usullarda ýasalan tara daşary ýurtly myhmanlarda uly gyzyklanma döretdi, çeper elli zenanlar bu enjamda keteni matasyny taýýarlamagyň usullaryny görkezdiler.
Sergini guraýjylar örme-tikin önümlerine aýratyn üns berdiler. Olar tomus möwsümine dynç almak we sport bilen meşgullanmak üçin niýetlenen egin-eşikleriň täze nusgalaryny taýýarladylar. Aýratyn guralan diwarlyk ýurdumyzyň dizaýnerleri tarapyndan işlenip taýýarlanan, 2017-nji ýylda Aşgabatda geçiriljek Ýapyk binalarda we söweş sungaty boýunça V Aziýa oýunlarynyň nyşanlary tikilen egin-eşikleriň nusgalaryna bagyşlandy.
Myhmanlar Türkmenistanyň Döwlet milli sirkiniň “Galkynyş” toparynyň ýaş artistlerine şatlyk duýgusy bilen el çarpdylar. Bu toparyň agzalary tans-akrobatik maşklary ýerine ýetirip, güýç-gaýraty, çeýeligi we gözelligi görkezdiler.
Berkarar döwletimiziň bagtyýarlyk döwründe Türkmenistan dünýä ykdysady giňişligine işjeň goşulyşmak bilen, dokma pudagynyň ähli ugurlaryny innowasiýa esasynda yzygiderli ösdürmegi, diňe bir içerki bazary daşyndan getirilýän harytlaryň ornuny tutýan ýokary hilli önümler bilen üpjün etmek bilen çäklenmän, dünýä bazarynda uly islegden peýdalanýan halkara ölçeglerine laýyk gelýän dokma önümlerini ibermegiň möçberlerini artdyrmagy ugur edinýär.
Toplumlaýyn döwrebaplaşdyrmagyň, köp möçberde maýa serişdeleriniň goýberilmegi netijesinde, pudagyň önümçilik kuwwaty häzirki wagtda 70-den gowrak kärhanany, şol sanda dürli görnüşli önümleri çykarýan häzirki zaman toplumlary we fabrikleri öz içine alýar.
Dokma toplumlarynyň her biriniň ýanynda hereket edýän synag önümçilikleriniň binýadynda modelleşdirmek hem-de bezeg boýunça mekdepler üstünlikli ösdürilýär, olar milli çeper we bezeg däplerini döredijilikli baýlaşdyrmaga gönükdirilendir. Häzirki wagtda Aşgabadyň modalar öýüniň dizaýnerleriniň we “Gülzaman” hususy moda salonynyň hünärmenleriniň işleri ýurdumyzyň çäklerinden daşarda hem bellidir.
Türkmen gyzlarynyň abraýly ýokary moda gözden geçirişlerinde görkezýän panbarhatdan, keteniden we beýleki milli öwüşginli matalardan taýýarlanan lybaslary daşary ýurtly bilermenlerde uly täsir galdyrýar. Biziň dizaýnerlerimiziň işleri milli lybaslaryň gadymy aýratynlyklary bilen häzirkizaman meýillerini utgaşdyrmakda döredýän egin-eşik toplumlary diňe bir türkmen dokma önümlerini mahabatlandyrmagyň usuly bolmak bilen çäklenmän, beýleki önümlerden aýratyn tapawutlanýan milli lybaslaryň ýokary hilini görkezýär.
Biziň ýurdumyzyň Milan şäherinde guralan “EKSPO-2015” Bütindünýä sergisine, Izmir şäherinde geçirilen 84-nji halkara sergi-ýarmarkasyna öz uly sergi bölümi bilen gatnaşmagy ýurdumyzyň dokmaçylary üçin ähmiýetli waka boldy.
Dürli öwüşgine beslenen şüweleň-- ýurdumyzyň we daşary ýurtlaryň dizaýnerleri tarapyndan işlenip taýýarlanan egin-eşikleriň täze görnüşleriniň görkezilmegi serginiň açylyş dabarasynyň resmi böleginiň ornuny tutdy. Göze gelüwli çaga egin-eşikleri, özboluşly örme hem-de örülen nusgalar we elbetde, ýüpekden, mahmaldan hem-de keteniden taýýarlanan, milli nagyşlar bilen bezelen täsin lybaslar, şeýle hem milli kümüş bezegleri bilen bezelen toý lybaslary tomaşaçylarda uly täsir galdyrdy.
“Walentin Ýudaşkiniň modalar öýüniň” - dünýä belli modaçynyň nusgalarynyň görkezilmegi täze lybaslaryň dürli öwüşginli baýramçylygyny tamamlady. Meşhur ussat mähirli kabul edilendigi üçin hoşallyk bildirip, ýurduň ýeňil senagatynyň ösdürilmegine netijeli goldaw berýändigi üçin hormatly Prezidentimiz Gurbanguly Berdimuhamedowa aýratyn sagbolsun aýtdy. Halkara pudaklaýyn sergi dokma senagatynyň ösdürilýändigini äşgär etdi.
Türkmenistan bilen Russiýanyň arasynda söwda-ykdysady, medeni gatnaşyklary ýola goýulýar. Şol sanda dokma pudagynda, moda işewürliginde gatnaşyklary ösdürmegiň giň mümkinçilikleriniň bardygy bellenildi. Şunuň bilen baglylykda, Walentin Ýudaşkin döwlet Baştutanymyzyň milli halyçylyk sungatyna bagyşlanan “Arşyň nepisligi” atly kitabynyň örän uly ähmiýetiniň bardygyny belledi. Myhman bu kitaby ýany bilen Russiýa alyp gitmek bilen türkmen halkynyň bahasyz milli gymmatlygynyň dünýä ýüzünde giňden wagyz edilmegi ugrunda ähli tagallasyny etjekdigini nygtady.
Gözden geçirilişiň çäklerinde pudagyň ussat işgärlerine, önümçiligiň öňdebaryjylaryna milli Liderimiz Gurbannguly Berdimuhamedowyň adyndan hormat hatlary we gymmat bahaly sowgatlar dabaraly ýagdaýda gowşuryldy.
Serginiň işewür bölümi hem örän netijeli we manyly boldy. Dokma pudagynda täze hyzmatdaşlar bilen gatnaşyklary ýola goýmagyň hem-de ony ösdürmegiň uly geljeginiň bardygy, ählumumy gyzyklanmalary nazara almak bilen, pudagyň bilelikdäki taslamalary durmuşa geçirmek üçin uly mümkinçiliklere eýedigi bellenildi. Daşary ýurtly kompaniýalaryň, şol sanda dürli pudaklar üçin lybaslary taýýarlamakda Germaniýanyň “Messe Frankfurt” iri sergi operatorynyň we Russiýanyň “BTK grupp” holdinginiň ýolbaşçylary hem-de hünärmenleri bilen bolan gepleşikleriň barşynda öňde durýan wezipeler ara alnyp maslahatlaşyldy.
Nah ýüplüklere, matalara, taýýar örme we tikin önümlerine Russiýanyň bazarynda, aýratyn-da, Iwanowo oblastynyň dokma pudagynyň lomaý kärhanalarynda uly isleg bildirilýändigi barada aýdyldy. Myhmanlar üçin şeýle hem dokma pudagynyň paýtagtymyzda ýerleşýän kärhanalaryna tanyşdyryş gezelençleri guraldy.
5-nji iýunda – serginiň işiniň jemleýji gününde ýurdumyzyň zehinli ussatlarynyň arasynda däp bolan “Çeper eller” bäsleşigi geçirildi. Onuň barşynda “Ýapyk binalarda we söweş sungaty boýunça V Aziýa oýunlaryna gatnaşyjylar üçin lybaslaryň toplumy”, “Baýramçylyk lybaslarynyň toplumy”, “Gündelik durmuşdaky lybaslaryň toplumy” ýaly ugurlar boýunça bäsleşikleriň ýeňijilerine gymmat bahaly sowgatlar gowşuryldy.
Serginiň ýapylyş dabarasynda oňa gatnaşyjylara diplomlar we şahadatnamalar gowşuryldy. Dabara gatnaşyjylar hormatly Prezidentimiz Gurbanguly Berdimuhamedowa Ýüzlenme kabul etdiler. Onda halkara çäresiniň üstünlikli geçirilmegine ýardam berendigi üçin milli Liderimize hoşallyk sözleri aýdylýar.
Kaydol: Kayıt Yorumları (Atom)


text:
6-njy oktýabrda Türkmenistanda ähli uruşlaryň söweş meýdanlarynda wepat bolanlaryň, şeýle hem 1948-nji ýylyň Aşgabat ýertitremesinde şehit bolanlaryň ýatlama güni – Hatyra güni bellenilýär. Şu gussaly sene mynasybetli ýurdumyzyň ähli ýerlerinde Döwlet baýdaklary aşak düşürildi, hemme ýerlerde aýat-doga okalýar, sadakalar berilýär. Hormatly Prezidentimiz Gurbanguly Berdimuhamedow “Halk hakydasy” ýadygärlikler toplumyna gül goýmak çäresine gatnaşdy. Şu gün bu ýere ir säher bilen ýürek emri bilen aşgabatlylaryň müňlerçesi we paýtagtymyzyň myhmanlary geldiler.
Türkmenistanyň Döwlet senasy ýaňlanýar, onuň owazyny gaýgyly “Keçpelek” sazy çalyşýar, ol eziz Watanymyzy goran hem-de bigünä şehit bolan ildeşlerimiz hakynda halkyň hakydasynyň beýanyna öwrüldi.
Türkmenistanyň Goranmak ministrliginiň Hormat garawulynyň esgerleri hormatly Prezidentimiziň adyndan “Ruhy tagzym”, “Milletiň ogullary”, “Baky şöhrat” ýadygärliklerine gül desselerini goýdular.
Çuňňur hasratyň nyşany hökmünde döwlet Baştutanymyz baş egýär. Çünki şol pajygaly gijede adamzadyň taryhynda weýrançylykly bolan 1948-nji ýylyň Aşgabat ýertitremesi milli Liderimiziň atasy -- 1941-1945-nji ýyllaryň urşunyň gazaply söweşlerine gatnaşan, mugallym we tutuş ömrüni asylly işe – ýaşlary terbiýelemäge bagyşlan Berdimuhamet Annaýewiň hem ömür tanapyny üzdi.
1948-nji ýylyň oktýabr aýynyň 5-inden 6-syna geçilen gije 1 sagat 12 minutda ýarygijeden soň, tebigy bela sähel pursatda türkmen paýtagtyny wes-weýran edip, başlara agyr külpet saldy. Asmana göterilen tozan şäheriň üstüni örtdi. Umumy hasrat adamlary has-da jebisleşdirdi.
Täzeden dikeldilen Aşgabat—bu ajaýyp ak mermerli şäher bolup, öz
keşbinde ata-babalarymyzyň ýurdumyzyň röwşen geljegi, täze nesilleriň bagtly durmuşy baradaky arzuwlaryny beýan edýär. Halkymyz agyr synaglary başdan geçirip, aşyklar şäherini-Aşgabady gaýtadan dikeldip, paýtagtymyzy ýer ýüzüniň owadan şäherleriniň birine, parahatçylygyň, asudalygyň, bagtyýarlygyň we abadançylygyň mekanyna öwürdi. Bu gün şäherimiz gülläp ösýär, garaşsyz, bitarap Türkmenistanda bolup geçýän özgerişlikleri öz keşbi bilen wasp edýär.
Mejlisiň başlygy, Ministrler Kabinetiniň Başlygynyň orunbasarlary, welaýatlaryň hem-de Aşgabat şäheriniň häkimleri, harby we hukuk goraýjy edaralaryň, ministrlikleriň we pudak edaralarynyň, jemgyýetçilik guramalarynyň ýolbaşçylary, milli parlamentiň wekilleri Türkmenistanda işleýän daşary ýurt diplomatik wekilhanalaryň hem-de daşary ýurt kompaniýalarynyň baştutanlary, ymamlar we hormatly ýaşulular, ýaşlar, paýtagtymyzyň ýaşaýjylar we myhmanlary ýadygärliklere gül desselerini goýdular.
Milli Liderimiz Gurbanguly Berdimuhamedow we bu ýere ýygnananlaryň ählisi gül dessesini goýmak çäresinden soňra, sadaka bermek üçin niýetlenen ýörite bina barýarlar. Hemmeler “Watan mukaddesligi” muzeýiniň içinden geçýärler.
Döwlet Baştutanymyz ýygnananlara ýüzlenip, milli ýörelgelerimize hem-de däp-dessurlarymyza eýermek bilen, biz şu gün “Halk hakydasy” ýadygärlikler toplumynda, ýurdumyzyň şäherlerinde we obalarynda ýakynlarymyzy, geçen uruşlaryň gahrymanlaryny, Aşgabat ýertitremesinde şehit bolanlary ýatlaýarys. Olaryň ýagty ýadygälrligine sadakalar berilýär, wepat bolan Watan goragçylarynyň, ildeşlerimiziň ruhlarynyň şat bolmagy dileg edilip, aýat-töwir okalýar.
Goý, Siziň Hatyra güni beren sadakalaryňyz, mähriban halkymyzyň abadançylygy, asudalygy hem-de Garaşsyz Watanymyzyň rowaçlygy baradaky dilegleriňiz Beýik Biribaryň dergähinde kabul bolsun!
Soňra milli Liderimiz ýurdumyzyň müftüsine söz berdi. Türkmenistanyň müftüsi tebärek çykdy, şondan soň, tagam çekilip, duz-çörekden dadyldy. Duz-tagam dadylandan soň, aýat-töwür okaldy.
Soňra hormatly Prezidentimiz Gurbanguly Berdimuhamedow biwagt aradan çykanlaryň ýagty ýadygärligine berlen sadakalaryň, türkmen topragynda hemişe parahatçylygyň, agzybirligiň hem-de jebisligiň höküm sürmegi baradaky doga-dilegleriň Beýik Biribaryň dergähinde kabul edilmegini arzuw edip, ýygnananlar bilen hoşlaşdy.
Şu gün paýtagtymyzda bolşy ýaly, ýurdumyzyň ähli welaýatlarynda-da ýatlama dessurlary geçirilip, sadakalar berildi.
Goý, Gudraty güýçli Allatagala şu günki okalan aýat-töwürleri kabul etsin! Goý, türkmen topragynda hemişe parahatçylyk we ylalaşyk, abadançylyk we rowaçlyk gülläp össün! Kabul bolsun!
Hakyda milletiň durmuşynyň aýrylmaz ruhy çeşmesidir. Ol nesilleri birleşdirýän, göze görünmeýän, mäkäm baglanyşykdyr we diňe bir däp-dessurlary aýawly saklamaga däl-de, eýsem, taryhy tejribäniň binýadynda täze durmuşy gurmaga, gelejegi döretmäge mümkinçilik berýär. Öz şirin jany bilen Watanyň azatlygyny goran gahrymanlara, öz ruhy mukaddesliklerine hormat-sarpa goýmak, milli mirasy, halkymyzyň şöhratly taryhynyň aýdyň subutnamalary bolan taryhy künjekleri aýawly gorap saklamak asylly ýörelgedir.
Hatyra güni milletimizi birleşdirýär we jebisleşdirýär. Öten-geçenleri ýatlamak dessury türkmen halkynyň gadymy ynsanperwer ýörelgeleriniň hatarynda aýratyn orun eýeleýär. Bu gün türkmenistanlylar Watanymyza hyzmat etmegiň deňsiz-taýsyz nusgasyny görkezen gahrymanlaryň öňünde baş egýärler, häzirki wagtda ýaşap ýören weteranlara hem-de wepat bolan esgerleriň ýanýoldaşlaryna çuňňur hormat-sarpa goýýarlar, urşuň yzynda galan eneler hakyky hormat-sylag, alada bilen gurşalandyr. Tebigy betbagtçylyk zerarly öý-öwzaryny ýitiren hem-de ejir çeken, emma ýowuz synaglara döz gelip, diri galan hem-de öz eziz şäherimizi gaýtadan dikelden ildeşlerimiziň öňünde hem baş egýäris.
Ýaşlarymyza görelde almaga ajaýyp nusgalar bardyr—Watanymyzyň azatlygy we garaşsyzlygy ugrunda göreşen edermen we gaýduwsyz ata-babalarymyzyň şöhratly işleri halkymyzyň taryhyna altyn harplar bilen ýazyldy.
Şu gün “Halk hakydasy” ýadygärlikler toplumynda geçirilen ýatlama çäresi halkymyzyň hakydasyny, ata-babalarymyzyň arzuw-hyýallaryny, halkymyzyň şöhrata beslenen taryhyny özünde jemläp, gaýduwsyz ata-babalarymyzyň deňsiz-taýsyz gahrymançylygynyň hem-de edermenliginiň öňünde minnetdar nesilleriň çuňňur hoşallygynyň alamaty bolup durýar.
Milli Liderimiziň başynda mäkäm jebisleşip, gurýan we döredýän eziz halkymyz nesilden-nesle geçip gelýän belent ahlak gymmatlyklaryna çuňňur sarpa goýýar.
Milli Liderimiz Gurbanguly Berdimuhamedowyň nygtaýşy ýaly, biziň baş maksadymyz jemgyýetiň ruhy sagdynlygyny hem-de ahlak kämilligini, ruhy-medeni mirasa sarpa goýulmagyny, ajaýyp milli ýörelgeleriň mynasyp dowam etdirilmegini üpjün etmekdir. Biziň jemgyýetimizde türkmenleriň ynsanperwerlik, jebislik, asyllylyk, sogap işleri bitirmäge meýilliliki, ula hormat goýmak ýaly mäkäm ajaýyp ruhy-ahlak ýörelgeleri mäkäm orun aldy. Türkmenistanda mirasy öwrenmek we gorap saklamak, jemgyýeti we ýurdy sazlaşykly ösdürmek, ata Watanymyzy özgertmek wezipelerine döwlet derejesinde aýratyn ähmiýet berilýär.
Türkmenistanyň Döwlet habarlar agentligi
Türkmenistanyň Prezidenti Gurbanguly Berdimuhamedow Hatyra gününe bagyşlanan çärä gatnaşdy
6-njy oktýabrda Türkmenistanda ähli uruşlaryň söweş meýdanlarynda wepat bolanlaryň, şeýle hem 1948-nji ýylyň Aşgabat ýertitremesinde şehit bolanlaryň ýatlama güni – Hatyra güni bellenilýär. Şu gussaly sene mynasybetli ýurdumyzyň ähli ýerlerinde Döwlet baýdaklary aşak düşürildi, hemme ýerlerde aýat-doga okalýar, sadakalar berilýär. Hormatly Prezidentimiz Gurbanguly Berdimuhamedow “Halk hakydasy” ýadygärlikler toplumyna gül goýmak çäresine gatnaşdy. Şu gün bu ýere ir säher bilen ýürek emri bilen aşgabatlylaryň müňlerçesi we paýtagtymyzyň myhmanlary geldiler.


text:
Milan Kotaras: basketbol boýunça ýygyndy toparyň V Aziadada üstünlik gazanmaga mümkinçiligi bar
Geçen ýylyň sentýabrynda serbiýaly hünärmen Milan Kotaras “Olimpiýa raýdaşlygy” maksatnamasynyň çäklerinde Aşgabatda bäsketbol toparlarynyň tälimçileri üçin okuw geçdi. Ýedi günliük okuw-türgenleşigini Halkara basketbol federasiýasyň ýardam bermeginde Halkara olimpiýa komiteti gurnady. Şol döwürde milli basketbol federasiýasy serbiýaly tälimçi bilen hyzmatdaşlygyň geljegini ara alyp masalahatlaşdy. Şu ýylyň fewralynda bolsa Türkmenistanyň basketbol milli federasiýasy Milan bilen 3х3 formatda zenanlar we erkekler ýygyndy toparlarymyzy Ýapyk binalarda we söweş sungaty boýunça V Aziýa oýunlaryna taýýarlamaga şertnama baglaşdy.
-Milan, siziň milli ýygyndylaryň tälimçisi bolup işläp başlanyňyza ýarym ýyldan gowrak wagt geçdi. Türkmenistanda işlemek nähili eken?
-Federasiýanyň ýolbaşçylary meni hemmetaraplaýyn goldaýarlar, döredilen iş şertlere we tälimçiler toparyndan kärdeşlerim we oýunçylar bilen özara düşünşip işleýändigimden hoşal.
-Toparda oýnajaklar belli boldumy?
-Men zenanlar we erkekler ýygynylarynyň arasynda Türkmenistanyň çempionatlarynyň wideoýazgylaryna syn etdim, tejribeli tälimçi, milli basketbol federasiýasynyň başlygynyň wezipeini ýerine ýetirýän Nariman Welişaýew bilen ýygyndy topara dalaşgärler babatda maslahatlaşdym. Zenalaryňam, erkekleriňem arasynda ýurduň ençeme gezek çempiony bolan iň gowy oýunçylar Aşgabayň “Türkmenistan” toparynda oýnaýar eken. Netijede zenanlar we erkekler ýygyndy toparlary düzüldi, häzir olaryň hersinde sekiz oýunçy bar. Şunda sportuň dürli görnüşinde bolşy ýaly tälimçi üçin iň kyn pursat gelýär--tilsim taýýarlykda gowşaklar çykarylmaly--ýygyndylaryň hersinde alty basketbolçy bolmaly.
-3х3 basketbolunyň adaty görnüşden näme tapawudy bar?
-Birnäçe tapawudy bar. Birinji tapawudy -ýaryşlar ýeke torly meýdançada geçirilýär. Şunda oýun çakgan, ýokary depginde geçýär, türgeniň diňe bir taktika-beden taýýarlygy ýeterlik däl, oňa çydamllylygam gerek. Adaty basketbolda her oýunçynyň belli bir oýnaýan ýeri bolsa, munda türgenler hemmetaraplaýyn oýnamagy başarmaly.
-Üstünlük gazanmagyň şertleri barada aýdaýsaňyz?
-Ozaly bilen hemmeler toparyň bähbidine oýnamaly. Oýunçylaryň hemmesi tälimçiler ştabynyň öňde goýan wezipesine gowy düşünip, ony ýerine ýetirmäge çalyşýarlar. Şu ýylyň maýynda Bakuwda geçirilen V Yslam raýdaşlygy oýunlary baş tälimçi hökmünde meniň üçin hakyky synag boldy. Onda oglan-gyzlarymyz gowy oýnap, güýçlileriň dörtlügine girdiler. Iýun aýynda Fransiýanyň, Italiýanyň, Germaniýanyň, Şweýsariýanyň ýygyndy toparlary ýaly Ýewropanyň iň güýçli toparlarynyň gatnaşmagynda Fransiýada halkara ýaryşy geçirildi, ol bize toparyň güýçli we gowşak tarapyny seljermäge mümkinçilik berdi, taýýarlygyň taktiki-tehniki ugruny kämilleşdirmegi dowam etmelidigimizi görkezdi. Şol synag duşuşyklaryndan soň zenanalr ýygyndy toparymyz dünýä çempionatyna gatnaşdy, onda Ispaniýanyň we Fransiýanyň ýygyndylaryndan utulyp, Wenesuelanyň toparyny utdy.
-Oýunlary haýsy gyzlara kyn düşdi?
-Oýunlaryň üçüsem ýeňil düşmedi. Garşydaşlarymyz-güýçli, dözümli oýnaýan zenanlardy. Elbetde, şeýle oýunlaryň geçiriliş düzgüninde her anyk duşuşyga jikme-jik taýýarlyga wagtam bolmaýar, ýöne soňky oýunda gyzlarymyz oýunda meniň diýenimi doly ýerine ýetirip, ýeňiş gazandylar. Halkara ýaryşlaryndan soň okuw-türgenleşik ýygnanşygynyň çäklerinde beýleki ýurtlaryň toparlary bilen duşuşyklar geçirildi.
-Uly ýaryşlarda taýýarlykda şol oýunlaryň ähmiýeti ulumy?
-Iýulda Serbiýanyň Zlatibor şäherinde ýerli toparlaryň birnäçesi bilen duşuşdyk. Häzirki wagtda serb klublarynyň dünýäde güýçllileriň biridigini öz ildeşlerine guwanýan hünärmen hökmünde aýdasym gelýär. Serbiýanyň erkekler ýygyndysy dünýä çempionydyr. Şonuň üçinem basketbol milli federasiýasynyň ýolbaşçylary bilen maslahatlaşyp, Serbiýada okuw-türgenleşik ýygnaşygyny geçirmegi makul bildik. Topar deslapdan netijesini hasaplap, ortaça ýa-da gowşak topary saýladygy bes--ol ýeňlişe getrýän ýoldur. Men haýsy topar bilen oýnamaly diýip pikir edemok- biz islendik topara garşy durmaga taýýarlanýarys. Esasy şert-garşydaşlarymyz güýçli, tejribeli bolmaly. Awgustyň 14-22-i aralygynda 3х3 formatda basketbol infrastrukturasynyň ösen ýeri bolan Türkiýede okuw-türgenleşik ýygnanşygyny geçirmekçi, ýerli klublar bilen birnäçe oýun geçirmäge ylalaşyk gazanyldy.
-Gowy toparyň tapawudy nämede?
-Durnukly oýny. Gowy topar birsydyrgyn gowy oýnaýar. Dogry, käbir ýagdaýlarda ol doly güýjünde oýnap bilmese-de, oýnuň netijesine zeper etmeýär. Bizem şoňa ymtyýarys. Häzir topara zehinli türgenleri ýygnadyk, gyzykly, gowy oýun görkezmäge mümkinçiligimiz bar. Ýurtda geçiriljek Aziada ýaş topar üçin çylşyrymly we jogapkärli synag, şonuň üçinem janköýerlerden toparlarymzy goldamagy haýyş edýärin- ol ýeňşe höwes döredýär.


text:
Iňlis-amerikan şaşkasy boýunça Milli ýaryş öňde boljak dünýä çempionatyna gatnaşjaklary kesgitledi
Balkan welaýatynyň merkezindäki ýöriteleşdirilen şaşka sport mekdebinde iňlis-amerikan şaşkasy boýunça erkekleriň we zenanlaryň arasynda Türkmenistanyň çempionaty geçirildi. Ýurdumyzyň ähli welaýatlaryndan ýaryşa gelen şaşkaçylar diňe bir medallar ugrunda bäsleşmän, şu ýylyň iýun aýynda ABŞ-da geçjek dünýä çempionatynda çykyş etmeli milli ýygyndymyzyň esasy düzüminde agza bolmak üçin hem göreşdiler.
Bu ýaryşda diňe birinji we ikinji orunlar dünýä çempionatyna gatnaşmaga hukuk berýär. Şonuň üçin hem baýraklar ugrunda göreş örän çekeleşikli we dartgynly ýagdaýda geçdi. Zenanlaryň arasynda altyn medala halkara grossmeýsteri, häzirki wagtda dünýäniň absolýut çempiony Amangül Durdyýewa mynasyp boldy. Ýaryşyň eýeleriniň toparyna wekilçilik edýän şaşkaçy zenan mümkin bolan 44 utukdan 44 utuk toplap, aňrybaş netijäni görkezmegi başardy.
Amangülüň dünýä çempionatynda geçen ýylky gazanan ýeňşi oňa şu ýyl ýurdumyzyň ýygyndysynyň agzasy bolmaga mümkinçilik berdi. Şonuň üçin hem dünýä çempionatyna beýleki iki ýollanmalara kümüş we bürünç medallary eýelän türgenler mynasyp boldular. Balkan welaýatynyň toparynyň düzüminden Altynaý Öwezowa (38 utuk) we Jemile Mämmetnyýazowa (34 utuk) degişlilikde ikinji we üçünji orny eýelediler.
Erkekleriň arasynda geçen ýaryşda hormat münberini tutuşlygyna Durdyýewleriň maşgalasynyň wekilleri eýelediler. Edil geçen ýylky ýaly, hormat münberiniň iň ýokarky basgançagyna doganlaryň iň körpesi sport ussady Maksat Durdyýew çykdy. Ol mümkin bolan 60 utukdan 56 utuk (26 ýeňiş we 4 deňlik) toplady. Ikinji eýelän Bäşim Durdyýew ýeňijiden bary-ýogy bir utuk yza galdy. Üçünji orny Bagtyýar Durdyýew (54 utuk) eýeledi.
Şeýle hem dünýä çempionatynda ýetginjekleriň toparynda Penagylyç Ezizgylyjow Türkmenistana wekilçilik eder. Ol hem geçen ýyl şu ýaş toparynda ýeňiş gazanypdy.
Şu ýylky dünýä çempionaty Missisipi ştatynda ýerleşýän kiçeňräk şäherçe bolan Petal şäherinde halkara şaşkasynyň Şöhrat zalynda geçiriler. Bu ýerde kitaplaryň, antikwar önümleriň, şol sanda gadymy Müsüriň sungat eserleriniň, şeýle hem fotosuratlaryň ajaýyp toplumy ýygnalypdyr. Dünýäniň meşhur şaşkaçylarynyň atlarynyň hatarynda bu paýhas oýny bilen meşgullanýan türkmenistanly şaşkaçylar Mustafa we Amangül Durdyýewleriň atlary hem bar.


text:
10-njy awgustda Birleşen Ştatlaryň prezidenti Donald Tramp Orsýetiň prezidenti Wladimir Putiniň ýurtdaky ýüzlerçe amerikan diplomatik işgärleriniň sanyny azaltmak talabynyň wajyp däldigini ýaňzytdy we ABŞ-nyň töleg sanawnamasyny azaltmakda bitiren işi üçin, Putine minnetdarlyk bildirdi.
Nýu Jersiýdäki golf merkezinde dynç alýan Tramp habarçylaryň öňünde çykyş edip, Putiniň amerikan diplomatlarynyň sanyny azaltmak boýunça gelen kararyna ilkinji gezek jogap berdi. Orsýetiň çäklendirmeleri Sowuk urşuň ozalky iki garşydaşynyň arasynda şu wagta çenli amala aşyrlan iň uly göwrümli çäklendirmedir.
Trampyň eden çykyşy Orsýet bilen Trampyň kampaniýasynyň arasynda boldy diýilýän gizlin hyzmatdaşlyk boýunça alnyp barylýan derňewleriň gyzyşan wagtyna gabat geldi. Bu mesele boýunça-da Tramp özüniň biperwaýdygyny ýaňzytdy we FBI-de alnyp barylýan derňewler bilen ilteşiklikde özüniň ozalky kampaniýa ýolbaşçysynyň öýüniň dökülmegine “geň galandygyny” aýtdy.
Eýsem Putiniň 755 diplomatyň iş ornuny ar-alyşly çäklendirmeginiň Döwlet departamentiniň býudjetini üçden bir bölek möçberinde azaltmak maksatnamalarynyň iş ýüzünde gazanylmagyna ýardam berjekdigi barada Trampyň eden gürrüňleriniň degişmedigi ýa-da däldigi oňa sorag bilen ýüzlenen habarçylara anyk mälim bolmady.
Tramp: “Men oňa sagbolsun aýtmak isleýärin, sebäbi biz onsuzam töleg sanawnamasyny azaltmaga synanyşýardyk. Men oňa bir topar adamy yzyna ugradany üçin gaty minnetdarlyk bildirýärin, sebäbi indi biziň aýlyk tölemeli adamlarymyzyň sany azaldy. Olara yza gaýdara hiç hili sebäp ýok. Biz gaty köp pul tygşytlarys” diýdi.
Birleşen Ştatlaryň geçen ýyl 35 rus diplomatyny Orsýetiň amerikan saýlawlaryna gatyşdy diýilmegine garşy çäre görüp ýurtdan kowmagyna jogap hökmünde, Putiniň geçen aý Birleşen Ştatlaryň Orsýetdäki ilçihanasynyň we konsulhanasynyň işgärleriniň sanyny azaltmak boýunça eden talaby garaşylýan karardy.
Birleşen Ştatlaryň aňtaw agetnlikleri Orsýet kiber hüjümleriň üsti bilen Trampyň ýeňiş gazanmagyna ýardam berjek boldy we dokumentleri syzdyryp, onuň garşydaşy Hillari Klintona zyýan ýetirjek boldy diýip netije çykaransoň, ozalky prezident Barak Obama dekabr aýynda rus diplomatlarynyň ýurtdan kowulmagyna we Orsýetiň Birleşen Ştatlardaky iki sany daçasyny olaryň ellerinden alynmagyna buýruk beripdi.
Adalat departamentinde Orsýetiň saýlawlara gatyşygy boýunça alnyp barylýan derňewlere bu ýyl ýörite prokuror Robert Mýuller ýolbaşçylyk edip başlady. Ol ýaňy-ýakynda agzalýan mesele boýunça grand žuriniň sanawyny düzüpdi.
Kongresiň binýadyndaky düzümleriň ‘orsýetli mesele’ boýunça aýrybaşga derňewleri alyp barmagy, geçen aý Kongresde Orsýete garşy girizilen sanksiýalaryň kanunçylygynyň berkidilmegi ugrunda görlen taryhy çärä goşant goşdy.
Tramp agzalýan kanuna göwünli-göwünsiz gol çekdi we derňewleri gaýta-gaýta “jadygöý awçylygy” atlandyryp, olaryň Orsýet bilen öz kampaniýasynyň arasynda gizlin hyzmatdaşlygyň bolmandygy ýa-da nähilidir bir kemçilige ýol berilmändigini ýüze çykarjakdygyny aýdyp geldi.
10-njy awgustda Tramp özüniň ozalky kampaniýa ýolbaşçysy Pol Manafortyň öýünde geçen aý FBI-niň geçiren reýdine geň galandygyny aýtdy.
Ol: “Bular ýaly ýagdaý örän seýrek bolýar. Men muňa haýran galdym” diýip, Manafortyň öz kampaniýasyna “örän gysga wagtlyk ýolbaşçylyk edendigini” sözüniň üstüne goşdy.
Tramp: “Men bu gaty güýçli yşarat diýip pikir etdim” diýdi.
Manafort özüniň hiç hili gabahatynyň ýokdugyny aýdýar. Ol Ukrainanyň ozalky prezidenti Wiktor Ýanukowiçiň syýasy partiýasy bilen gatnaşyk saklaýan ekeni. Ýanukowiç 2014-nji ýylda öz ýurdundan gaçyp çykdy we häzirki wagtda Orsýetde ýaşaýar.
Ozalky we iş başyndaky diplomatlar Moskwanyň Orsýetdäki amerikan diplomatlarynyň sanyny ymykly azaltmagy boýunça Trampyň aýdan belliklerine geň galandyklaryny aýdýarlar.
Prezident Jorj. W. Buşyň döwründe Döwlet departamentinde üçünji derejeli resmi bolup işlän Nikolas Börns Roýterse beren gürrüňinde “Eger-de ol degişýän bolsa, onuň özi gowy bilýändir” diýdi. “Eger-de çyny bilen aýdýan bolsa, onda bu ýagdaý ozal görlüp-eşidilmedik ýagdaý. Hiç haçan hiç bir prezident biziň diplomatlarymyzyň ýurtdan kowulmagynyň tarapyny tutup çykyş etmändi” diýip, sözüniň üstüni ýetirdi.
Iş başyndaky diplomatlardan biri anonimlik şertinde Roýterse beren gürrüňinde Trampyň edýän gürrüňlerine departamentiň işgärleriniň “hopugyp aň-taň bolandyklaryny” aýtdy.
Döwlet departamenti bu meseleler boýunça dessine resmi derejede reaksiýa bildirmedi.


text:
“ABŞ Siriýanyň razylygy bolmadan bir taraplaýyn ýagdaýda edilýän hereketlerden gaça durmaly”
Russiýanyň Daşary işler ministri Sergeý Lawrow Amerikanyň Birleşen Ştatlaryna Siriýanyň razylygy bolmadan bir taraplaýyn ýagdaýda edilýän hereketlerden gaça durmak barada çagyryş berdi
Sergeý Lawrow ABŞ-nyň ýolbaşçylygyndaky hyzmatdaş güýçleriň Rakkada Siriýanyň hökümetine degişli uçara hüjüm gurap, ýere gaçyrmagy bilen baglanşykly beýanat berdi.
Hytaýyň paýtagty Pekinde BRIKS-e agza ýurtlaryň Daşary işler ministrleriniň maslahatynyň çäginde geçirilen metbugat ýygnagynda çykyş eden Lawrow: “Siriýada başdan geçirilýän wakalar barada gürrüňdeş bolmak isleýän bolsak Siriýanyň garaşsyzlygyna we territorial bütewiligne sarpa goýulmaly. Gury ýerdäki islendik hereket üçin resmi Damaskdan rugsat alynmaly” diýdi.
Russiýanyň, Eýranyň we Türkiýäniň Astana gepleşikleriniň çäginde kabul edilen teklipleriň hem Siriýanyň hökümeti bilen ylalaşandyklaryny aýdan Lawrow: “Ähli taraplar şolar ýaly hereket etmeli. Siriýadaky howpsyz zolaklar öňe gidişlik etmek üçin bolup biljek ýollaryň biri. ABŞ-ny we Siriýada güýçleri we beýleki toparlary bolan taraplary hökümetiň razylygy bilen geçiren gepleşiklerimiz bilen sazlaşyk içinde bolmaga çagyrýarys” diýdi.


text:
Ýowşan Annagurban
Türme we hakykat
"Biz özümize ýamanlyk edenleri, öz öňümizde günäkär bolanlary däl, öňünde günäkär bolanlarymyzy bagyşlamaýarys." F.Dostoýewskiý
Türme milletine, ýüz ýyl ýa-da kän,
türme diwaryna bukulyp ýaşan,
türme çaýyn içen uzak,
türme nanyn iýen uzak,
ogurlap ýa dogrulap,
göreni hem gorkany
türme sakçysy diňe,
hemem şonsuz ýaşap bolar diýmeýän,
türmeden çyk diýme başyňa bela,
ýa-da otly tagany
islemeseň galstuk dek dakynmak,
ýaşa diýme kanunlara ýazylan,
ýa ýazylman hiç haçan,
aýakgabyn süpürýäne
harpy bilen kanunlaryň,
bagyşlamazlar çünki,
geçirmezler ýazygyňy,
günäň üçin däl, elbetde,
günäleri üçin, belki,
türme milletine ’seňki däl’ diýme,
sebäbi ’däl’ - diýer -’seňki!’
Ýeňijileriň ýeňlişi
Has öň-ozal aýdylan bu:
Atasy kän bolar ýeňşiň,
ýeňliş - ýetim, ýekirilen,
igli çaga mysaly,
golaýyna gelmez kimse,
ýa-da gelen güljek bolar,
kemakyllyk ýaly başdan,
göreşine ömür beren,
has ýeňilen etjek bolar başarsa,
bilmedik bor ýeňilende haýyr, hak
bolmýanyn ýeňijiniň,
ýa pahyrlar muňa çyndan,
hakykatdan düşünenok...
Tämiz direktor
Öňki mugallyma aýtdy:
“1982-nji ýyldda ilki işe baran mekdebimiň direktory ‘arassaçyl aýaldy’. Bu sypatlandyrmany men ilki direktor aýalyň sekretary bolup işleýän ýaş gyzdan eşitdim. Ol ýylgyryp: ‘Öýüne barsaň, haýran galýarsyň, gaz plitasy täzeje dur, entek üstünde nahar bişirilmedik ýaly’ diýdi. Men ilki muňa göni manysynda düşünipdirin. Soň bir gün günortanlar ýygnak boldy-da, direktor özi bilen goňşulykda ýaşaýan mugallyma ýüzlenip: "Gülsoltan, sen irräk git-de, nahar bişirsene!" diýdi. Ol ’bolýar’ diýip, turup gitdi. Ýygnakdan soň men işden bile gaýdýan kärdeşlerimden direktoryň naharyny köplenç onuň töwereginde ýaşaýan mugallymalaryň bişirip eltýändigini eşitdim. Direktoryň içerini hem mugallymlara gezekleşip kakýan, syryp-süpürýän ekenler. ’Bäh, bu mekdepde aýal bolup işlemek kyn eken-ow’ diýip, men içki pikirimi daşyma çykardym. Kärdeşlerim güldüler: ’Ýok, ol aýal-erkegi deň tutýar, erkekler remont-bejergi işlerini edýärler, birinji gatda tapçan-beýlekisini edýän, dükandan agyrrak zatlary satyn alyp getirýänler hem biziň mugallymlarymyz...’ Şondan biraz soň okuw bölüminiň müdiri direktoryň üstünden ýokaryk arza ýazdy. Arzada direktoryň mekdebe berlen kondisionerleri, telewizory we ýene birnäçe zady öz öýüne äkidip ulanýandygy aýdylypdyr. Direktor raýonada işleýän tanşyndan arzanyň mazmunyny bilip, gije mugallumlara öýüne äkiden zatlaryny yzyna, mekdebe getirdipdir. Barlag gelende arzada aýdylan zatlaryň hemmesi ’ýalan’ çykdy, arzaçy aýala käýinç berdiler..."
Öňden gelýän tejribe
Adam aýtdy:
"1980-nji ýyllaryň başynda Halk hojalyk institutyny tamamlap, barlagçy bolup işe başladym. Öňden işläp ýören barlagça goşup, aýakgap fabrigine barlaga iberdiler. Barlagyň arasynda fabrigiň jogapkär işgäri öz öndürýän çaga aýakgaplaryny görkezip, ’işgärlerimizden sowgat, şulardan çagalaryňyza boljagyny özüňiz saýlap alyň’ diýdi. Men ölçeglerine seredip, iki çagamyň hersine bir aýakgap aldym. Görsem, ýoldaşym iň kiçi ölçegli aýakgaplardan bir toparyny alyp, uly kagyz gapyrjaga saldyryp otyr. Fabrigiň işgäri aňyrrak gidende, ’beýle kiçi çagaňam-a ýok, munça bäbek köwşüni näme üçin aldyň?’ diýip soradym. Ol: ’Aýalym bäbek görmäge gidende äkider ýa başga bir deşigini tapar... Senem al, mydama muň ýaly elpe-şelpelik duşup duranok’ diýdi..."
Pida we şöhratparaz
Birleri göreşer, durar
garşysynda sütemiň,
pidasy bor haksyzlygyň,
türmede hem daşynda,
emma başga birleri,
parhy bolmaz barrikadaň
haýsy tarapynda dursun,
ýa-da sögsün sütemkäre,
gygyryp hemmeden gaty,
hem oýnasyn rolunda pidanyň,
pida däldir eger seretseň siňe,
belki, ýaragydyr soňsuz sütemiň,
sebäp edil türme sakçysy ýaly,
ogrudyr ol, talaňçydyr içinden,
aljakdyr özüne mahsus däl ady,
ynanma kim bolsa bolsun,
ýa-da nirden gygyrsyn,
adam ogly guly bolsa şöhradyň.
Yzda galanyň gaýgysy
Aýal aýtdy:
"Geçä jan gaýgy, gassaba - ýag’ diýleni. Jan gaýgysy bilen ýurtdan gaçypdyk. On dört ýyldan soň, tutda-baslyklaryň arasynda bir böwşeňlik aralaşdy-da, ýurduma dolandym, dogan-garyndaşlarym bilen görüşdim. Ejem razy boldy, kakam aýrylypdy, gaýyn atam razy boldy, gaýyn enem ýüregini tutup gidipdi... Emma günüm sanalgydy, öz ýurdumda myhmandym, wizamyň möhleti dolmanka yzyma, gelen ýerime gaýtmalydym. Häkimiýetlere ýaraýan adamyň aýaly däldim... Emma diňe häkimiýetler däl, görüp otursam, obada ýaşaýan mugallym ýüwürjim hem nägile eken. ’Siz gideňizsoň, Aşgabada barsak, myhmanhanada ýa kireýine alnan jaýda bolmaly bolýarys. Bir gezek mugallymlary kämilleşdiriş okuwyna çagyrdylar, bir aýlap kwartirant boldum, pul töläp...’ Dilime söz gelmedi. Diňe wizamyň möhleti dolup, uçara münüp, asmana göterilenimden soň ýadyma düşdi: konfiskasiýa edilen kwartiramyzy almakak bizem alty ýyl kwartirant ýaşapdyk. Soňam kän kwartirant ýaşadyk..."


text:
"Tesla" we “Space X” firmalarynyň esaslandyryjysy, tehnologiýa liderlerinden Elon Mask (Elon Musk) uly hem bulaşyk gatnawly şäherlerde gatnaw dyknyşygyna garşy täsin bir çözgüt tapmak üçin iş alyp barýar.
Ol golaýda geçirilen bir ýygnakda, ýerasty tunel gatnaw ulgamynyň taslamasy barasynda jikme-jik maglumatlar beripdir. Şeýle-de, ol ulgamyň nähili işlejegi barasynda bir wideo görkezipdir.
Taslama görä, ýollardaky gatnawda dyknyşyk bolan mahaly awtoulagyň eýesi ony ýoluň gyrasyndaky demirden ýasalan sekiniň üstüne mündirýär. Elektrik energiýasy bilen işleýän ol metal seki awtoulagy ýeriň astyndaky tunel ýola düşürýär we 200 km/sagat tizlik bilen gitjek ýerine barmagyna kömek edýär.
Şeýle fantastiki hyýaly hakykata öwürmek üçin, "The Bording Company" atly bir täze firma döredilipdir. Işlere “Space X” firmasynyň hünärmeni Stiw Dewis (Steve Davis) baştutanlyk eder.
Häzirki wagt “Space X” firmasynyň meýdançasynda nusgalyk bir tunel gurlupdyr. Los Angeles şäher häkimliginden hem bu ulgamy durmuşa geçirmek üçin, ýörite rugsat alnypdyr.
Ýerasty tunel gatnaw ulgamynyň döredilmegi gaty köp wagt alyp biler. Elon Muskyň bellemegine görä, "The Bording Company" aslynda alnyp barylýan täsin taslamalaryň diňe biridir.


text:
18.02.2017
Hormatly Prezidentimiz Gurbanguly Berdimuhamedow Ministrler Kabinetiniň giňişleýin mejlisini geçirdi. Mejlis ýakyn döwür üçin ýurdumyzyň daşary syýasat ugrunyň konsepsiýasyny, şeýle hem aýry-aýry meseleleri ara alyp maslahatlaşmaga bagyşlandy. Ministrler Kabinetiniň mejlisine ýurdumyzyň Mejlisiniň ýolbaşçylary, diplomatlary, Döwlet howpsuzlyk geňeşiniň agzalary, ýokary okuw mekdepleriniň rektorlary, köpçülikleýin habar beriş serişdeleriniň ýolbaşçylary we beýlekiler çagyryldy.
Döwlet Baştutanymyz mejlisi açyp, esasy meseleleri öz içine alan gün tertibini yglan etdi. Olaryň hatarynda strategik taýdan möhüm mesele Türkmenistanyň ýakyn ýedi ýyl üçin daşary syýasat ugruna bagyşlanan mesele bar.
Milli Liderimiz dünýäde bolup geçýän häzirki ýagdaýlary hemmetaraplaýyn seljermek, syýasy, ykdysady we ynsanperwer häsiýetli dürli ýagdaýlary göz öňünde tutmak bilen, biz Bitarap Türkmenistanyň daşary syýasatynyň ileri tutulýan ugurlaryny kesgitlemeli, halkara syýasy giňişlikde döwletimiziň alyp barýan işiniň binýatlyk kadalaryny anyklamaly, daşary ýurt döwletleri hem-de halkara guramalar bilen köptaraply gatnaşyklarymyzy berkitmek boýunça wezipeleri aýdyňlaşdyrmaly diýip belledi.
Hormatly Prezidentimiz Ministrler Kabinetiniň mejlisiniň gün tertibine geçmezden öň, ýygnananlary Türkmenistanyň diplomatik işgärleriniň güni bilen tüýs ýürekden gutlap, olara berk jan saglyk, işlerinde mundan beýläk-de uly üstünlikler we abadançylyk arzuw etdi.
Soňra döwlet Baştutanymyz Ministrler Kabinetiniň Başlygynyň orunbasary, daşary işler ministri R.Meredowa söz berdi.
Wise-premýer ilki bilen milli Liderimiz Gurbanguly Berdimuhamedowy ýokary döwlet wezipesine saýlanylmagy hem-de resmi taýdan işe girişmegi, şeýle hem Döwlet baýdagynyň güni hem-de şu gün bellenilýän diplomatik işgärleriň hünär baýramçylygy mynasybetli ýurdumyzyň Daşary işler ministrliginiň işgärleriniň we diplomatik düzüminiň adyndan tüýs ýürekden gutlady.
DIM-niň ýolbaşçysy “Türkmenistanyň daşary syýasat ugrunyň 2017—2023-nji ýyllar üçin Konsepsiýasynyň” taslamasyny taýýarlamak boýunça geçirilen işler barada hasabat berdi. Bu Konsepsiýanyň taslamasy hemişelik bitaraplyk ýörelgelerine esaslanan parahatçylyk söýüjilikli, milli we umumy bähbitleri nazara almak bilen geçirilýän daşary syýasaty üstünlikli amala aşyrmak maksadynda hormatly Prezidentimiz Gurbanguly Berdimuhamedowyň tabşyrygy boýunça işlenip taýýarlanyldy.
Halkara syýasatyň möhüm meseleleri boýunça ýurdumyzyň garaýyşlaryndan ugur alnyp taýýarlanylan bu resminama döwletimiziň we jemgyýetimiziň okgunly ösmegi üçin amatly daşarky şertleri üpjün etmäge, ählumumy parahatçylygy, howpsuzlygy we abadançylygy üpjün etmegiň hatyrasyna sebitde we dünýäde netijeli hyzmatdaşlygy has-da giňeltmäge gönükdirilendir.
Täze Konsepsiýa hormatly Prezidentimiz Gurbanguly Berdimuhamedowyň iri halkara maslahatlarda hem-de ýokary derejeli forumlarda eden çykyşlarynda beýan edilen hem-de BMG-niň Durnukly ösüşiň maksatlaryny gazanmagy hem-de dürli ugurlarda netijeli gatnaşyklary höweslendirmegi ugur edinýän döredijilikli başlangyçlaryna we tekliplerine esaslanýar.
Döwlet Baştutanymyzyň ýolbaşçylygynda durmuşa geçirilýän, toplumlaýyn, ulgamlaýyn häsiýete eýe bolan Türkmenistanyň daşary syýasy strategiýasy biziň ýurdumyza özara bähbitli uzakmöhletleýin hyzmatdaşlygy ikitaraplaýyn we köptaraplaýyn görnüşde üstünlikli ösdürmäge mümkinçilik berýär.
Ýedi ýyllyk döwür üçin işlenip taýýarlanan Konsepsiýa dünýä giňişliginde eziz Watanymyzyň ornuny has-da berkitmegi we abraýyny artdyrmagy, ýurdumyzyň beýleki döwletler we halkara guramalar bilen özara gatnaşyklaryny hil taýdan täze derejä çykarmagy, şol gatnaşyklary döwrüň talaplaryna laýyklykda täze mazmun bilen baýlaşdyrmagy ugur edinýär.
Türkmenistan abraýly halkara guramalar bilen hyzmatdaşlyk meselelerine uly üns bermek bilen, BMG bilen strategik hyzmatdaşlygy ösdürmäge aýratyn ähmiýet berýär, bu hem Konsepsiýada öz beýanyny tapdy. Şeýle hem bu resminama dünýäde döreýän çylşyrymly ýagdaýlary çözmek maksadynda öňüni alyş diplomatiýasynyň gurallaryny we syýasy-diplomatik serişdeleri giňden peýdalanmak barada milli Liderimiziň başlangyçlary we teklipleri girizildi. Şunuň bilen baglylykda, BMG, ÝHHG, Goşulyşmazlyk hereketi, YHG we beýleki halkara guramalar bilen gatnaşyklary has-da berkitmek göz öňünde tutulýar.
Türkmenistanyň halkara işiniň ileri tutulýan ugurlarynyň hatarynda döwletimiziň Birleşen Milletler Guramasynyň kabul eden Durnukly ösüş maksatlaryny durmuşa geçirmäge işjeň gatnaşmagy hem kesgitlendi. Hususan-da, ýurdumyzyň energetika we energiýa howpsuzlygy, durnukly ulag ulgamy, ekologiýanyň we daşky gurşawy goramagyň wajyp meseleleriniň çözülmegi, azyk howpsuzlygy hem-de beýleki ugurlar babatda daşary döwletler we halkara guramalar bilen hyzmatdaşlygynyň has-da giňelmegi göz öňünde tutulýar.
Şonuň bilen bir hatarda, Konsepsiýanyň taslamasynda goňşy döwletler we sebitiň ýurtlary bilen hyzmatdaşlygy ösdürmäge gönükdirilen anyk meýilnamalar we ugurlar görkezilýär. Şol ýurtlaryň halklary bilen türkmen halkyny öňden gelýän taryhy-medeni gatnaşyklar birleşdirýär.
Bulardan başga-da, Aziýa we Ýewropa, Demirgazyk we Günorta Amerika, Afrika yklymlary bilen sebitleýin we ikitaraplaýyn hyzmatdaşlygy ösdürmegiň aýry-aýry ugurlary kesgitlendi.
Wise-premýer DIM-niň ýolbaşçysy täze Konsepsiýanyň Bitarap Türkmenistanyň daşary syýasatynyň başga-da birnäçe möhüm ugurlaryny öz içine alýandygyny aýdyp, onuň taslamasyny döwlet Baştutanymyzyň garamagyna hödürledi.
Milli Liderimiz hasabaty diňläp, bu maksatnamalaýyn resminamanyň ähmiýetini aýratyn belledi. Döwlet Baştutanymyz halkara wakalary hem-de dünýäde bolup geçýän özgerişlikleri nazara almak bilen, kesgitlenen döwür üçin ýurdumyzyň daşary syýasy ugruny amala aşyrmak bilen bagly meseleleri düýpli işlemegiň we öz wagtynda çözmegiň zerurdygyny aýtdy.
Türkmenistan — dünýäde bitaraplyk derejesi Milletler Bileleşigi tarapyndan ykrar edilen ýeke-täk döwlet bolup, biz muňa buýsanmaga doly haklydyrys diýip, hormatly Prezidentimiz Gurbanguly Berdimuhamedow belledi. Biziň ýurdumyz geljekde hem oňyn bitaraplyk, parahatçylyk söýüjilik, hoşniýetli goňşuçylyk we “Açyk gapylar” ýörelgelerine esaslanan döredijilikli strategiýasyna üýtgewsiz eýermek bilen tutuş adamzadyň abadançylygynyň maksatlaryna laýyk gelýän netijeli hyzmatdaşlygy ösdürmäge mynasyp goşandyny goşar. Bu barada aýtmak bilen, milli Liderimiz wise-premýere, DIM-niň ýolbaşçysyna birnäçe anyk tabşyryklary berdi. Soňra Mejlisiň Başlygy A.Nurberdiýewa çykyş edip, deputatlaryň adyndan hormatly Prezidentimiz Gurbanguly Berdimuhamedowy ýokary döwlet wezipesine saýlanmagy hem-de wezipä girişmegi bilen ýene-de bir gezek gutlady. Bellenilişi ýaly, 12-nji fewralda bolup geçen saýlawlar jemgyýetimizi mundan beýläk-de demokratiýalaşdyrmakda möhüm ädim boldy. Türkmenistanyň agzybir halky jebisligini, milli Liderimiz bilen raýdaşlygyny görkezdi. Türkmenistanlylar nurana geljegini gönüden-göni hormatly Arkadagymyzyň ady we alyp barýan işi bilen baglanyşdyrýarlar.
Mejlisiň ýolbaşçysy öňümizdäki ýedi ýylda Türkmenistanyň daşary syýasat ugrunyň Konsepsiýasynyň durmuşa geçirilmegi bilen baglylykda, milli parlamentiň işiniň esasy ugurlary barada habar berdi. Bu Konsepsiýa Birleşen Milletler Guramasynyň degişli Kararnamalary bilen iki gezek tassyklanylan hem-de ýurdumyzyň Konstitusiýasynda berkidilen döwletimiziň halkara-hukuk derejesinden gelip çykýan hemişelik Bitaraplyk ýörelgelerine daýanýar. Hormatly Prezidentimiz Gurbanguly Berdimuhamedowyň ýolbaşçylygynda yzygiderli durmuşa geçirilýän Türkmenistanyň daşary syýasatynyň giňden ykrar edilýändigine BMG-niň Baş Assambleýasy tarapyndan ýakynda kabul edilen 12-nji dekabry “Halkara Bitaraplyk güni” diýip yglan etmek hakynda Kararnama hem şaýatlyk edýär.
Konsepsiýanyň esasyny Türkmenistanyň Prezidentiniň daşary syýasat boýunça eden maksatnamalaýyn çykyşlary, daşary döwletler, halkara guramalar hem-de halkara hukuga degişli resminamalary düzdi.
Häzirki wagtda Türkmenistan Bitaraplyk hukuk derejesine daýanyp, köptaraplaýyn daşary syýasatyny amala aşyrýar, dünýäniň döwletleri hem-de halkara guramalary bilen hyzmatdaşlygyny yzygiderli giňeldýär, özara hereket etmegiň täze ugurlary kemala getirilýär. Türkmenistan hemişelik Bitaraplyk hukuk derejesini parahatçylygy hem-de howpsuzlygy pugtalandyrmak, beýleki döwletler bilen dostlukly we özara bähbitli gatnaşyklary ösdürmek hem-de Merkezi Aziýada we Hazar deňziniň sebitinde durmuş-ykdysady, medeni hem-de ekologiýa hyzmatdaşlygyny has-da giňeltmek üçin peýdalanýar.
Şunuň bilen baglylykda, diplomatik, konsullyk gulluklarynyň protokol işleriniň hukuk binýady yzygiderli kämilleşdirilýär, Türkmenistanyň Prezidentiniň daşary syýasat başlangyçlarynyň durmuşa geçirilmegini hukuk taýdan üpjün etmek boýunça işler alnyp barylýar.
Öňdebaryjy tejribäniň nazara alnyp, milli kanunçylygyň döwrebaplaşdyrylmagy Türkmenistanyň dünýä jemgyýetçiligine hemmetaraplaýyn ýakynlaşmagyna, ýurdumyzyň halkara syýasy, ykdysady, maýa goýum, ylmy, medeni, bilim, tebigaty goraýyş taslamalaryna netijeli gatnaşmagyna ýardam berýär.
Hormatly Prezidentimiz Gurbanguly Berdimuhamedow Türkmenistanyň halkara işleriniň kanunçylyk taýdan üpjün edilmeginiň örän wajypdygyny aýtdy hem-de Bitarap döwletimiziň täze daşary syýasat ugrunyň Konsepsiýasyndan gelip çykýan üýtgetmeleri we goşmaçalary hereket edýän kanunçylyga girizmek barada teklipleri taýýarlamagyň zerurdygyny görkezdi.
Hormatly Prezidentimiz Gurbanguly Berdimuhamedow parlament diplomatiýasynyň mümkinçiliklerini netijeli herekete getirmegiň wajypdygy barada nygtap, parlamentara dostluk toparlarynyň sanyny, Birleşen Milletler Guramasynyň ýöriteleşdirilen edaralary hem-de beýleki halkara guramalary bilen gatnaşyklary artdyrmak babatda pikirlerini aýtdy.
Soňra çykyş eden Türkmenistanyň Ýaponiýadaky Adatdan daşary we Doly ygtyýarly ilçisi G.Elýasow täze “Türkmenistanyň daşary syýasat strategiýasynyň 2017—2023-nji ýyllar üçin Konsepsiýasynyň” ähmiýetini nygtady, onda ikitaraplaýyn we köptaraplaýyn gatnaşyklary ösdürmek boýunça anyk wezipeler, şeýle hem parahatçylygy, howpsuzlygy we durnukly ösüşi üpjün etmegiň bähbidine iri halkara guramalar bilen hyzmatdaşlygy ösdürmegiň ugurlary kesgitlenildi.
Okgunly häsiýete eýe bolan türkmen-ýapon gatnaşyklaryny işjeňleşdirmek boýunça geçirilýän işler barada habar berip, diplomat häzirki döwürde halkara durmuşynyň möhüm meseleleri boýunça garaýyşlaryň ýakynlygyna hem-de taryhy umumylyga daýanýan döwletara gepleşikleriň soňky ýyllarda täze ösüşe eýe bolandygyny belledi. Muňa dürli derejelerde, ilkinji nobatda bolsa ýokary derejede geçirilýän yzygiderli duşuşyklar şaýatlyk edýär. Biziň ýurtlarymyzyň arasynda syýasy-diplomatik, söwda-ykdysady we medeni-ynsanperwer ulgamlarynda netijeli gatnaşyklary giňeltmegiň ýolunda Türkmenistanyň Prezidentiniň 2013-nji ýylyň sentýabr aýynda Ýaponiýa amala aşyran resmi saparynyň hem-de Ýaponiýanyň Premýer-ministri Sindzo Abeniň 2015-nji ýylyň oktýabr aýynda Aşgabada bolan resmi saparynyň çäklerinde geçirilen gepleşiklerde gazanylan ylalaşyklar täze sahypalara öwrüldi.
Doly ygtyýarly wekil hormatly Prezidentimize Türkmenistana daşary ýurtlarda we halkara guramalarda wekilçilik etmekde bildiren ýokary ynamy üçin öz kärdeşleriniň adyndan çuňňur hoşallygyny beýan edip, döwlet Baştutanymyz Gurbanguly Berdimuhamedowy ýurdumyzyň diplomatlar düzüminiň jogapkärli we möhüm wezipeleri üstünlikli ýerine ýetirmek üçin ähli tagallalaryny gönükdirjekdiklerine ynandyrdy.
Döwlet Baştutanymyz çykyşy diňläp, Türkmenistanyň ähli gyzyklanma bildirýän taraplar bilen gatnaşyklary işjeň ösdürip hem-de öz amatly geosyýasy we geoykdysady ýagdaýyny peýdalanyp, umumy wezipeleri çözmek maksady bilen, netijeli gatnaşyklary ösdürmek üçin oňaýly ýagdaýy döretmäge hemmetaraplaýyn ýardam edýär diýip belledi. Ýaponiýa ýurdumyzyň strategik hyzmatdaşlarynyň hatarynda durýar diýip bellemek bilen, milli Liderimiz täze taryhy şertlerde taraplaryň ikisiniň hem hyzmatdaşlygyň düýbünden täze nusgasyny döredýändigini aýtdy. Bu hyzmatdaşlyk ykdysady bähbitleriň hem-de milli ösüşiň ileri tutulýan ugurlaryna esaslanandyr.
Häzir gazylyp alynýan peýdaly zatlara, şol sanda uglewodorodlara baý bolan Türkmenistanda pudaklaryň giň gerim bilen döwrebaplaşdyrylmagy ýaýbaňlanandyr diýip, hormatly Prezidentimiz Gurbanguly Berdimuhamedow sözüni dowam etdi. Ýurdumyzy senagatlaşdyrmaga tarap ugur ykdysady strategiýanyň esasy ugry bolup durýar. Ol döwrebap senagat düzüminiň, innowasion ugurly gaýtadan işleýän iri önümçilikleriň döredilmegini göz öňünde tutýar.
Şunda öňdebaryjy tejribä hem-de innowasion tehnologiýalara eýe bolan esasy kompaniýalary çekmäge, ykdysadyýetiň ähli ugurlarynda halkara gatnaşyklaryny berkitmäge aýratyn üns berilýär. Mälim bolşy ýaly, Ýaponiýa netijeli tehnologiýalary işläp taýýarlamak we ornaşdyrmak babatda dünýäde ykrar edilen öňdebaryjy ýurt bolup durýar.
Döwlet Baştutanymyz ýapon kompaniýalarynyň gaýtadan işleýän pudaklarda ýurdumyzyň esasy hyzmatdaşlary bolup durýandygyny kanagatlanma bilen belläp, tebigy gazdan ýangyç öndürýän zawodlary, polietilen we polipropilen öndürýän gazhimiýa toplumyny, ammiak we karbamid öndürýän kärhanany we beýlekileri gurmagyň taslamalaryny aýdyň mysal hökmünde getirdi.
Milli Liderimiz innowasiýalar ulgamynda ýurdumyzyň türkmen-ýapon gatnaşyklaryny giňeltmäge bildirýän gyzyklanmasynyň kanunalaýykdygyny belläp, ägirt uly tebigy baýlyklaryň netijeli peýdalanylmagyny hem-de tehnologik öňegidişligiň üstünlikli tejribesiniň geljekde öz saldamly miwelerini berjekdigine ynam bildirdi.
Soňra Türkmenistanyň Türkiýe Respublikasyndaky Adatdan daşary we Doly ygtyýarly ilçisi I.Amanlyýew çykyş edip, kärdeşleriniň ýurdumyzyň diplomatik işgärleriniň güni hem-de Türkmenistanyň Döwlet baýdagynyň baýramçylygy mynasybetli aýdan gutlagyna goşuldy.
Ilçi hormatly Prezidentimiz Gurbanguly Berdimuhamedowyň tabşyrmagy boýunça işlenip taýýarlanylan diplomatik işgärleriniň öňünde durýan anyk ugurlary hem-de wezipeleri kesgitleýän “Bitarap Türkmenistanyň daşary syýasat ugrunyň 2017—2023-nji ýyllar üçin Konsepsiýasynyň” taslamasynyň örän wajypdygyny belläp, onuň Türkmenistanyň durnukly, parahatçylykly ösüşe, energetika howpsuzlygyny üpjün etmäge, ulag ulgamyny durnukly ösdürmäge, daşky gurşawy goramaga we ynsanperwer meseleleriniň toplumyna gönükdirilen halkara başlangyçlary ýerine ýetirmek hem-de döwrüň wehimlerine we howplaryna garşy durmak, köpçülikleýin gyryş ýaraglaryny ýok etmek boýunça anyk çäreleri göz öňünde tutýandygyny nygtady. Bu ugurlaryň her biri halkyň ykbaly we durmuşy bilen gönüden-göni baglanyşyklydyr hem-de BMG-niň Durnukly Ösuş Maksatlaryna doly gabat gelýär.
Täze daşary syýasat strategiýasynda goňşy döwletler, şol sanda Türkmenistany dostlugyň we doganlygyň köpasyrlyk däpleri baglanyşdyrýan Türkiýe bilen gatnaşyklary pugtalandyrmaga uly ähmiýet berilýär. Bu bolsa häzirki döwürde diňe bir özara bähbitli ikitaraplaýyn gatnaşyklary has-da ösdürmek bilen çäklenmän, eýsem, tutuş sebitde parahatçylygy we hoşniýetli goňşuçylygy pugtalandyrmaga ýardam berýär.
Hormatly Prezidentimiz Gurbanguly Berdimuhamedowyň tagallalary we berýän ünsi netijesinde döwletara gatnaşyklary täze derejä çykaryldy. Munuň özi syýasy, söwda-ykdysady we medeni-ynsanperwer ulgamlarda ikitaraplaýyn aragatnaşyklaryň ösdürilmegine kuwwatly itergi berdi. Türkiýäniň hökümeti we halky türkmen Lideriniň däp bolan hyzmatdaşlygy mundan beýläk-de pugtalandyrmaga ygtybarly esas döredýän, dost-doganlyk gatnaşyklaryny çuňlaşdyrmaga gönükdirilen syýasatyny doly goldaýar.
Diplomat işlerinde bildirýän ynamy we berýän goldawy üçin hormatly Prezidentimiz Gurbanguly Berdimuhamedowa çuňňur hoşallyk bildirip, milli Liderimiziň ilkinji derejeli kesgitlän wezipelerinden ugur alyp, parahatçylygyň hem-de ählumumy abadançylygyň bähbitlerine netijeli döwletara gatnaşyklaryny üstünlikli dowam etmek üçin ähli tagallalaryny gaýgyrmajakdygyna ynandyrdy.
Döwlet Baştutanymyz deňhukuklylyk we özara bähbitlilik ýörelgelerinde ýola goýulýan köpugurly türkmen-türk gatnaşyklarynyň derejesine ýokary baha berip, bu gün Türkmenistan bilen Türkiýäniň arasyndaky özara gatnaşyklaryň mynasyp dowam etdirilýändigini kanagatlanma bilen nygtady. Milli Liderimiz taryhy-medeni we ruhy däpleriň umumylygy bilen baglanyşykly bolan iki doganlyk halkyň dostlugynyň ikitaraplaýyn we köptaraplaýyn esasda, ilkinji nobatda, halkara guramalarynyň çäklerinde netijeli özara hereket etmeklerine ygtybarly esas bolup durýandygyny belläp, hyzmatdaşlygyň örän uly kuwwatyny durmuşa geçirmek üçin ähli mümkinçilikleriň bardygyny, şolardan netijeli peýdalanmagyň zerurdygyny aýtdy.
Mejlisde şeýle hem Sport baradaky döwlet komitetiniň başlygy T.Kömekow çykyş etmek bilen, Ýapyk binalarda we söweş sungaty boýunça V Aziýa oýunlaryna taýýarlyk görlüşi, döwlet Baştutanymyzyň 9-njy fewralda Olimpiýa şäherjigine baran mahaly Olimpiýa stadionynyň çeperçilik bezeginiň türkmen halkynyň özboluşlylygyny, ýurdumyzyň medeni-taryhy aýratynlyklaryny, tebigat dünýäsini hem-de halkymyzyň däp-dessurlaryny beýan etmelidigi barada beren tabşyryklarynyň ýerine ýetirilişi barada hasabat berdi.
Habar berlişi ýaly, milli Liderimiziň Olimpiýa stadionynyň münberini bezeýän bedewiň şekiliniň çeperçiligi boýunça eden düýpli bellikleri we beren maslahatlary babatda degişli hünärmenler bilen anyk teklipler işlenip taýýarlanyldy.
Hormatly Prezidentimiz Gurbanguly Berdimuhamedowyň garamagyna köpugurly stadionyň depesinden ýokary galýan atyň şekili beýan edilen görnüşler hödürlenildi.
V Aziýa oýunlarynyň resmi nyşany bolan, dünýä täsin ahalteke tohumyny bagyş eden türkmen halky tarapyndan belent sarpa goýulýan bedewiň keşbi türkmenleriň gadymy taryhyny hem-de ýurdumyzyň häzirki döwürdäki okgunly ösüşini alamatlandyrýar. Stadionyň depesinde bedewiň şekiliniň ileri, ýagny günorta tarapa bakyp durmagy bolsa türkmenleriň: “Işiňiz ileri bolsun”, “şowly bolsun” diýmegini aňladýar. Munuň özi türkmenlerde gadymdan bäri uly başlangyçlaryň üstünlik, rowaçlyk getirjegine bildirilýän umyt hasaplanypdyr.
Halkymyzyň gözden-dilden goramak üçin asyrlaryň dowamynda dürli tumarlara aýratyn ähmiýet berýändigini nazara alyp, gamyşgulak ahalteke bedewiniň boýnunda alajanyň şekillendirilmeginiň, onuň ak we ýaşyl ýüplerden örülmeginiň aýratyn bir manysy bardyr.
Alajanyň ak reňki päkligi, arassalygy, ýurdumyzyň bedew bady bilen ak ýol bilen öňe barýandygyny, ak mermerli paýtagtymyz Aşgabady aňlatsa, onuň ýaşyl reňki ýaşaýşy, täzelenişi aňladýar. Nesilbaşymyz Oguz hanyň tugunyň hem şu reňkde bolandygy we ýurdumyzyň Döwlet baýdagynyň hem şu reňkde bolmagy ata-babalarymyzyň umyt-arzuwyny hem-de öwüt-ündewlerini alamatlandyrýar.
Bedewiň bezeginde Olimpiýa alawy üçin niýetlenip, alaja bilen boglan müň derde derman ýüzärligiň bogdagy görnüşinde bolup, öwşün atýan täji emele getirýär. Türkmen halkynyň uly we möhüm işe başlamazdan ozal ýüzärlik ýakmak däbine eýerip, Olimpiýa alawy ýakylmazdan öň ondan goýberiljek ýüzärligiň ak tüssesi asmana göterilip, biziň isleg-arzuwlarymyzyň päkligini, dostlugy hem-de özara gatnaşyklara ymtylmalarymyzy, ruhubelentligimizi alamatlandyrar.
Bilşimiz ýaly, dermanlyk ösümlik hem-de tumar hökmünde ýüzärligi ulanmagyň däp-dessurlary türkmen halkynyň gadymy taryhyndan gözbaş alyp gaýdýar. Onuň baldajyklary we tohumlary diňe bir dürli ýaramazlyklardan halas etmän, eýsem-de, adamlara kömek beripdir, ýüzärlikde adamy ähli ýamanlykdan goraýan täsir ediji güýç jemlenipdir. Ir döwürlerde täze jaýda ýüzärlik tütetmek, gapynyň ýokarsynda öýi kesellerden we ýaramazlyklardan gorap bilýän, rysgal-berekedi we şowlulyklary getirip bilýän örän uly täsir ediji hökmünde ýüzärligiň bogdagyny asyp goýmak däbi döräpdir.
Hormatly Prezidentimiz Gurbanguly Berdimuhamedowyň “Türkmenistanyň dermanlyk ösümlikleri” atly ensiklopedik işiniň 1-nji jildinde hem bu gymmatly ösümlik barada giňişleýin ylmy düşündiriş berilýär.
Bedewiň boýnundaky uly boýunlygyň aşak ýüzünde ýerleşdirilen 17 şelpeli göwüsbent bezegi bolsa 2017-nji ýylyň 17-nji sentýabrynda Ýapyk binalarda we söweş sungaty boýunça V Aziýa oýunlaryna badalga beriljek şanly senäni aňladýan ýörite mana eýedir.
Meýletinçiler, terjimeçiler, wekiliýetleriň ýanynda bolýan işgärler Aziadanyň köp sanly daşary ýurtly myhmanlaryna hem-de türgenlere bu milli nyşanlaryň ähmiýeti barada gürrüň bererler.
Hormatly Prezidentimiz Gurbanguly Berdimuhamedow hasabaty diňläp, Olimpiýa stadionynda oýunlaryň açylyş we ýapylyş dabaralarynyň geçiriljekdigini aýtdy. Bu uly desganyň daşky görnüşi Aşgabat Aziadasynyň esasy keşbine öwrüler, şoňa görä-de, onuň bezegine, aýratyn hem milli mirasymyz bolan atyň şekiliniň bezegine uly üns berilýär. Asyrlaryň dowamynda ahalteke bedewleri biziň ata-babalarymyzyň ýakyn ýoldaşy, halkymyzyň buýsanjy, türkmen medeniýetiniň täsin häsiýetleriniň beýany bolupdyr.
Stadionyň depesinden ýokary galýan bedewiň keşbi türkmenleriň taryhynyň bütin dowamynda bedewiň eýelän ornuny hem-de ähmiýetini görkezmelidir diýip, hormatly Prezidentimiz belledi we hödürlenen şekiller babatda käbir bellikleri aýtdy.
Döwlet Baştutanymyz mejlisi dowam edip, Türkmenistanyň daşary syýasat ýörelgesiniň ileri tutulýan ugurlarynyň üstünde durup geçdi. Häzirki döwürde dünýä çalt depginler bilen özgerýär diýip, milli Liderimiz aýtdy. Dürli-dürli syýasy we ykdysady guramalar peýda bolýar. Täze howplar hem-de wehimler ýüze çykýar. Şeýle şertlerde jogapkärli we oýlanyşykly daşary syýasaty alyp barmagyň aýratyn möhüm ähmiýeti bardyr. Bu syýasat bitaraplygyň anyk esaslaryna hem-de aýdyň ugurlaryna laýyk gelmelidir, hemişe halkymyzyň taryhy tejribesine daýanmalydyr. Uzak asyrlaryň dowamynda toplan gymmatlyklaryna, däp-dessurlaryna we ahlak sütünlerine esaslanmalydyr.
Bitaraplyk, onuň esaslary öňe sürýän garaýyşlarymyzyň binýatlyk ölçeglerine eýermäge bize mümkinçilik berdi. Bu bolsa parahatçylyk söýüjilik, beýleki halklara, olaryň medeniýetine hem-de däp-dessurlaryna, garaýyşlaryna we dini ynançlaryna hormat goýmak bolup durýar diýip, hormatly Prezidentimiz Gurbanguly Berdimuhamedow sözüni dowam etdi. Bularyň ählisi hyzmatdaşlarymyz bilen netijeli we deňhukukly gatnaşyklary alyp barmaga mümkinçilik berýär. Dürli meselelerde anyk hem-de giň gepleşikleri geçirmäge şert döredýär. Özara kabul edip boljak çözgütleri tapmaga, hyzmatdaşlygyň täze halkara görnüşlerini işjeň ösdürmäge ýardam edýär.
Şoňa görä-de, Türkmenistan ählumumy ösüşiň örän möhüm meseleleri boýunça giň we köptaraply pikir alyşmalaryň ykrar edilen merkezleriniň biriniň ornuny barha berk we esasly eýeleýär. Bu meseleleriň üstünlikli çözülmegi biziň diplomatlarymyzdan hünärini we bilimini yzygiderli ýokarlandyrmagy, Türkmenistanyň dünýä giňişligindäki möhüm maksatlaryna hem-de ileri tutulýan ugurlaryna aýdyň düşünmegi talap edýär diýip, döwlet Baştutanymyz nygtady.
Milli Liderimiz «Bitarap Türkmenistanyň daşary syýasat ugrunyň 20172023-nji ýyllar üçin Konsepsiýasyny» tassyklamak hakynda Karara gol çekip, bu resminamanyň Bitarap döwletimiziň orta möhlet üçin halkara işiniň mazmunyny we ileri tutulýan ugurlaryny kesgitleýändigini belledi. Şeýle hem onda dünýä we sebit ösüşiniň täze meýilleri hem-de ýagdaýlary beýan edilýär. Jogapkär döwlet hökmünde biz bu meýiller we ýagdaýlar bilen bagly zerur çäreleri görmelidiris. Öz alyp barýan ugrumyzy hem-de çemeleşmelerimizi aýdyň beýan etmelidiris.
Hormatly Prezidentimiz Gurbanguly Berdimuhamedow «Bitarap Türkmenistanyň daşary syýasat ugrunyň 20172023-nji ýyllar üçin Konsepsiýasyna» laýyklykda, daşary syýasatymyzyň ýakyn ýyllar üçin esasy wezipelerini kesgitledi.
Şol wezipeleriň hatarynda Birleşen Milletler Guramasy bilen giňden we köptaraply hyzmatdaşlyk etmek wezipesi bar. Birleşen Milletler Guramasy tarapyndan goldanan we ykrar edilen Türkmenistan minnetdar bolup, bu guramanyň öňünde aýratyn jogapkärçilik çekýär, oňa halkara parahatçylygy we howpsuzlygy pugtalandyrmak işinde doly ýardam bermäge çalyşýar diýip, döwlet Baştutanymyzy aýtdy.
Daşky gurşawy goramak, suw serişdelerini dolandyrmak, tebigy we tehnogen häsiýetli betbagtçylyklardan goranmak ýaly möhüm meseleleriň çözülmegine Türkmenistanyň işjeň gatnaşmagy wajyp wezipe bolup durýar.
Şunuň bilen baglylykda, Türkmenistanyň ekologiýa we suw diplomatiýasynyň aýratyn ähmiýeti bellenildi. Ýurdumyzyň 20162019-njy ýyllarda Araly halas etmegiň Halkara gaznasynda başlyklyk etmeginiň çäklerinde, bu ugurda degişli Konsepsiýanyň düzgünlerini durmuşa geçirmek zerur bolup durýar. Şoňa görä-de, bu işe anyk häsiýet bermek we ony ahyrky netijeleri gazanmaga gönükdirmek möhümdir diýip, milli Liderimiz belledi.
Biz energiýa serişdelerini ygtybarly we durnukly üstaşyr geçirmek boýunça BMG-niň Baş Assambleýanyň kabul eden Rezolýusiýalarynyň düzgünlerini anyk hem-de gyşarnyksyz ýerine ýetirmelidiris, energetika howpsuzlygy babatda we durnukly energetika ulgamynda guramanyň köptaraply halkara-hukuk resminamasyny işläp taýýarlamak boýunça halkara bilermenleriň işlemegi üçin amatly şertleri döretmelidiris diýip, Türkmenistanyň Prezidenti sözüni dowam etdi. Mälim bolşy ýaly, şu ýyl Türkmenistan Energetika Hartiýasynyň Konferensiýasynda başlyklyk etmegi kabul edip alýar. Şoňa görä-de, bu ugurda öňde duran işleri ýokary derejede guramaçylykly hem-de many-mazmunly geçirmek zerur bolup durýar diýip, milli Liderimiz nygtady.
Birleşen Milletler Guramasy, onuň ýöriteleşdirilen agentlikleri bilen hyzmatdaşlyk etmegiň esasy ugurlarynyň biri hökmünde ulag ulgamy agzaldy. Ulag geçelgelerini döretmek, Merkezi Aziýany kontinent ähmiýetli iri üstaşyr geçiriş çatrygyna öwürmek boýunça ýurdumyzyň başlangyçlarynyň işjeň durmuşa geçirilmeginiň, Aşgabatda Durnukly ulag ulgamy boýunça ählumumy maslahatyň kabul edilen jemleýji resminamanyň düzgünleriniň ýerine ýetirilmeginiň zerurdygy bellenildi.
Beýleki halkara we sebit guramalary — Ýewropada Howpsuzlyk we Hyzmatdaşlyk Guramasy, Yslam Hyzmatdaşlyk Guramasy, Goşulyşmazlyk hereketi bilen gatnaşyklaryň yzygiderli giňeldilmegi esasy ugurlaryň hatarynda kesgitlendi.
Türkmenistan Garaşsyz Döwletleriň Arkalaşygyna assosirlenen agza bolmak bilen, Arkalaşygyň çäklerindäki işini öz bitaraplyk hukuk ýagdaýynyň esasy kadalaryna laýyklykda mundan beýläk-de ösdürer diýip, hormatly Prezidentimiz Gurbanguly Berdimuhamedow aýtdy hem-de Şanhaý Hyzmatdaşlyk Guramasy bilen arkalaşykly işlemek babatda hem pikirini beýan etdi.
Ýakyn goňşularymyz bilen ysnyşykly we köptaraply gatnaşyklary ösdürmek hem Bitarap döwletimiziň daşary syýasatynyň örän möhüm ugrudyr. Sebitiň döwletleri bilen hyzmatdaşlyk etmek, özara düşünişmek we ynanyşmak Merkezi Aziýada parahatçylygy hem-de howpsuzlygy gorap saklamagyň we pugtalandyrmagyň esasy şerti bolup durýar. Munuň özi dünýä hojalyk gatnaşyklaryna işjeň goşulmaga, maýa goýumlaryny giňden çekmäge mümkinçilik berýär diýip, milli Liderimiz nygtady hem-de Türkmenistanyň sebit strategiýasynyň mazmuny kesgitledi.
Türkmenistanyň alyp barýan bitaraplyk, parahatçylyk söýüjilik we özara hormatlamak syýasaty netijesinde, bize Azerbaýjan, Owganystan, Eýran, Gazagystan we Özbegistan bilen, Merkezi Aziýanyň beýleki döwletleri Gyrgyzystan hem-de Täjigistan bilen dostluk, hyzmatdaşlyk we özara düşünişmek gatnaşyklaryny ýola goýmak başartdy. Biz sebitde alnyp barylýan hyzmatdaşlygy mundan beýläk-de hemmetaraplaýyn berkideris, söwda, ykdysady we ynsanperwer gatnaşyklary ösdürmäge ýardam bereris diýip, döwlet Baştutanymyz Birleşen Milletler Guramasynyň howandarlygynda Owganystanda ýagdaýyň syýasy taýdan düzgünleşdirilmegi we onuň durmuş-ykdysady taýdan dikeldilmegi ugrunda çykyş edýän ýurdumyz tarapyndan bu ýurda nähili üns berilýändigini aýratyn belledi.
Hazar deňzi boýunça bäştaraplaýyn esasda hyzmatdaşlyk edilmegi Türkmenistanyň daşary syýasatynyň baş ugurlaryna degişli edildi. Bu babatda, hormatly Prezidentimiz Gurbanguly Berdimuhamedow Hazar deňzi bilen bagly birnäçe esasy meseleler, şol sanda onuň hukuk ýagdaýyna çemeleşmeleri ylalaşmak boýunça düýpli öňegidişlikleri belledi. Türkmenistanyň öňe süren we ähli gatnaşyjy döwletleriň makullan, Hazar deňziniň suw biologik serişdelerini gorap saklamak we rejeli peýdalanmak hakyndaky hem-de Hazar deňzinde adatdan daşary ýagdaýlaryň öňüni almak we ýok etmek babatda hyzmatdaşlyk etmek hakyndaky Ylalaşyklara gol çekildi. Ýurdumyz Hazar deňzinde söwda-ykdysady we ulag ulgamlarynda hyzmatdaşlyk etmek hakyndaky resminamalaryň üstünde işlemek baradaky başlangyç bilen hem çykyş etdi.
Russiýa Federasiýasy Türkmenistanyň strategik hyzmatdaşy bolup durýar diýip, döwlet Baştutanymyz aýtdy hem-de türkmen bazaryna barha uly gyzyklanma bildirýän Russiýanyň sebitleri bilen ýurdumyzyň göni hyzmatdaşlygy mundan beýläk-de ösdürjekdigini belledi.
Biz Zakawkazýe döwletleri, Ukraina, Belarus Respublikasy, Moldowa bilen gatnaşyklary giňeltmegi dowam ederis diýip, milli Liderimiz aýtdy hem-de söwda-ykdysady, maýa goýum, medeni-ynsanperwer ugurlarda bu döwletler bilen hyzmatdaşlyk edilmeginiň uly mümkinçiliklerini belledi.
Hytaý Halk Respublikasy bilen ýurdumyzy ysnyşykly dostluk we strategik hyzmatdaşlyk gatnaşyklary baglanyşdyrýar. Häzirki döwürde Hytaý Türkmenistanyň iri daşary söwda hyzmatdaşy bolup durýar. Daşary syýasatymyzyň gündogar ugrunda biz Aziýa—Ýuwaş umman sebitiniň beýleki döwletleri bilen gatnaşyklarymyzy hem pugtalandyrarys diýip, döwlet Baştutanymyz aýtdy hem-de soňky ýyllarda Ýaponiýanyň, Malaýziýanyň we Koreýa Respublikasynyň ýolbaşçylary bilen duşuşyklaryň geçirilendigini belledi. Bu duşuşyklar hyzmatdaşlyk etmäge taraplaryň özara gyzyklanýandygyny, munuň üçin uly mümkinçilikleriň bardygyny doly tassyklady.
Hormatly Prezidentimiz Ýewropa ýurtlary, Amerikanyň Birleşen Ştatlary bilen Merkezi Aziýada parahatçylygy hem-de durnuklylygy saklamak, täze wehimlere we howplara garşy göreşmek, energiýa howpsuzlygyny üpjün etmek babatdaky meseleleri mundan beýläk-de netijeli hyzmatdaşlyk etmekde ilkinji orna çykardy.
Döwlet Baştutanymyz Latyn Amerikasy ýurtlary bilen hyzmatdaşlygyň mümkinçilikleriniň hem düýpli öwrenilmeginiň zerurdygyna, Afrika Birleşigi bilen gatnaşyklaryň pugtalandyrylmagynyň we ösdürilmeginiň möhümdigine ünsi çekdi.
Milli Liderimiz tarapyndan halkara maliýe-ykdysady düzümler-- Bütindünýä banky, Halkara Pul gaznasy, Ýewropanyň Täzeleniş we Ösüş banky, Aziýanyň Ösüş banky, Yslam Ösüş banky we beýlekiler bilen hyzmatdaşlyga uly ähmiýet berildi. Bütindünýä Söwda guramasyna girmegiň hem geljeginiň öwrenilmegi dowam etdiriler.
Hormatly Prezidentimiz Gurbanguly Berdimuhamedow halkara medeni hyzmatdaşlygynyň ösdürilmegini parahatçylygyň, adamlaryň özara düşünişmeginiň we ýakynlaşmagynyň örän möhüm usuly diýip atlandyrdy. Türkmenistan medeni taýdan giňden alyşmak, döredijilik wekilleri bilen gatnaşyk etmek üçin açykdyr. Ýurdumyzda her ýyl halkara bäsleşikleri we festiwallar geçirilýär. Bellenilişi ýaly, bu çäreler dürli halklaryň we dinleriň wekilleriniň arasynda birek-birege hoşniýetli garamak, dostlaşmak, özara hormatlamak hem-de ynanyşmak gatnaşyklaryny ýola goýmaga ýardam berýär.
Soňra döwlet Baştutanymyz Aşgabatda geçiriljek Ýapyk binalarda we söweş sungaty boýunça V Aziýa oýunlarynyň üstünde durup geçdi. Munuň özi Aziýanyň Olimpiýa komitetiniň ýurdumyza bildiren uly ynamydyr. Türkmenistanyň sport ulgamynda gazanan üstünlikleriniň, dünýä olimpiýa hereketine, sporty we sagdyn durmuş kadalaryny wagyz etmäge goşan goşandynyň ykrar edilmegidir diýip, hormatly Prezidentimiz belledi hem-de ýurdumyzyň taryhynda örän möhüm bolan bu halkara çärä görülýän taýýarlygy beýan etmek boýunça işleri güýçlendirmek, şu meselede halkymyzyň açyklygyna, özboluşlylygyna, beýleki medeniýetlere hormat goýýandygyna we myhmansöýerlige aýratyn ähmiýet bermek babatda görkezme berdi.
Hormatly Prezidentimiz Gurbanguly Berdimuhamedow Daşary işler ministrligine Konsepsiýany durmuşa geçirmek, bu resminamada bellenen wezipeleri ýerine ýetirmek boýunça işleri üpjün etmegi tabşyrdy. Türkmenistanyň ministrlikleriniň, pudak edaralarynyň we beýleki döwlet edaralarynyň ýolbaşçylaryna öz halkara işleriniň gündelik hem-de geljek üçin meýilnamalary düzülende, şu resminama esaslanmak tabşyryldy.
Biziň daşary syýasatymyz, haýsy ugurda amala aşyrylsa-da, hemişe sazlaşykly we oýlanyşykly alnyp barylmalydyr diýip, döwlet Baştutanymyzy nygtady. Bir maksada – Türkmenistanyň içerki ösüşi üçin amatly halkara şertlerini döretmäge gönükdirilmelidir. Dünýä giňişliginde Bitarap döwletimiziň kanuny bähbitlerini üpjün etmäge ýardam bermelidir. Ygrarly we durnukly hyzmatdaş hökmünde onuň abraýyny ýokarlandyrmaga hyzmat etmelidir.
Soňra milli Liderimiz häzirki mejlisiň uly umumymilli baýramyň –Türkmenistanyň Döwlet baýdagynyň gününiň öňýanynda geçirilýändigini belläp, bu ýere ýygnananlary bu ajaýyp dabara bilen gutlady we hemmelere berk jan saglyk we bagtyýar durmuş, jogapkärli işlerinde uly üstünlikleri arzuw etdi.
Hormatly Prezidentimiz Döwlet baýdagynyň baýramynyň dynç gününe gabat gelýändigi bilen baglylykda, «Türkmenistanyň Döwlet baýdagynyň güni mynasybetli dynç gününi geçirmek hakyndaky» Permana gol çekdi.
Hormatly Prezidentimiz Gurbanguly Berdimuhamedow Ministrler Kabinetiniň giňişleýin mejlisini jemlemek bilen, şu gün “Bitarap Türkmenistanyň daşary syýasaty: parahatçylygyň we ösüşiň hatyrasyna hyzmatdaşlyk” atly halkara maslahatyň hem geçiriljekdigini belledi we forumyň netijeli işlemegini arzuw etdi.
Türkmenistanyň Döwlet habarlar agentligi


text:
25 Mart 2015 Çarşamba
Prezidentimiz Ispaniýanyň Patyşasyna, Germaniýanyň Kanslerine, Singapurun Prezidentine Gynanç Bildirdi
Türkmenistanyň Prezidenti Gurbanguly Berdimuhamedow Ispaniýanyň Patyşasy Felipe VI "A320" raýat uçarynyň heläkçilige uçramagy we bu heläkçiligiň ýurduň köp sanly raýatlarynyň pida bolmagyna getirendigi zerarly, gynanç hatyny iberdi.
Döwlet Baştutanymyz Türkmenistanyň halkynyň we Hökümetiniň adyndan, şeýle hem hut öz adyndan gurban bolanlaryň maşgalalaryna, dogan-garyndaşlaryna hem-de ýakynlaryna çuňňur gynanjyny we medet beriji sözlerini aýtdy.
Türkmenistanyň Prezidenti Gurbanguly Berdimuhamedow Germaniýa Federatiw Respublikasynyň Federal Kansleri Angela Merkele "A320" raýat uçarynyň heläkçilige uçramagy we bu heläkçiligiň ýurduň köp sanly raýatlarynyň pida bolmagyna getirendigi zerarly, gynanç hatyny iberdi.
Türkmen döwletiniň Baştutany şu agyr pursatda, Türkmenistanyň halkynyň we Hökümetiniň adyndan, şeýle hem hut öz adyndan gurban bolanlaryň maşgalalaryna, dogan-garyndaşlaryna hem-de ýakynlaryna çuňňur gynanjyny we medet beriji sözlerini beýan etdi.
Türkmenistanyň Prezidenti Gurbanguly Berdimuhamedow Singapur Respublikasynyň Prezidenti jenap Toni Tan Ken Ýama Türkmenistanyň halkynyň adyndan we hut öz adyndan Singapur Respublikasynyň birinji Premýer-ministri Li Kuan Ýunuň aradan çykmagy zerarly, gynanç hatyny iberdi.
"Li Kuan Ýu görnükli syýasatçy we döwlet işgäri bolup, Singapuryň hem-de onuň halkynyň abadan we bagtyýar durmuşda ýaşamagy ugrunda örän uly işleri bitirdi" diýlip, gynanç hatynda aýdylýar.
Türkmen döwletiniň Baştutany merhumyň dogan-garyndaşlaryna we ýakynlaryna, şeýle hem Singapuryň ähli halkyna ýürekden duýgudaşlyk we medet beriji sözlerini beýan etdi.
Kaydol: Kayıt Yorumları (Atom)


text:
9-njy iýunda Türkmenistanyň Prezidenti Gurbanguly Berdimuhamedow Gazagystan Respublikasynda geçirilýän “Astana EKSPO —2017” atly halkara ýöriteleşdirilen serginiň açylyş dabarasyna hormatly myhman hökmünde gatnaşdy.
Sergi “Geljegiň energiýasy” diýen şygar astynda geçiriler hem-de dünýä bileleşigini biynjalyk edýän möhüm meseleleriň birini—energiýanyň alternatiw çeşmeleri bilen bagly meseläni şöhlelendirer. Ýurdumyzyň Milli sergi merkeziniň gatnaşýan bu ählumumy sergide energiýanyň gaýtadan dikeldilýän çeşmeleri hem-de “ýaşyl ykdysadyýetiň” ýörelgelerini durmuşa geçirmek boýunça pikirler we çözgütler bilen tanyşdyrylar.
Türkmen döwletiniň Baştutanyň goňşy ýurda sapary paýtagt şäher Astanadaky Garaşsyzlyk köşgünden başlady. Bu ýerde Gazagystanyň Prezidenti Nursultan Nazarbaýew öz kärdeşini güler ýüz bilen, dostlarça garşylady. Soňra iki döwletiň Liderleriniňa arsynda duşuşyk geçirildi.
Duşuşyk tamamlanandan soň, türkmen döwletiniň Baştutany sergi toplumynyň çägine, onuň esasy desgasyna — “Nur-Älem” bölümine tarap ugraýarlar. Bu ýerde, VIP zalynda belent mertebeli myhmany ýene-de Gazagystanyň Lideri Nursultan Nazarbaýew mübärekledi. Ol myhmanlara sergi toplumynyň merkezi bölegi, EKSPO — 2017-niň binagärlik nyşany — “Nur-Älem” bölümi bilen tanyşdyrdy.
Onuň gurluşynyň täsinligi bu binanyň dünýäde “doly sfera” görnüşindäki ilkinji binadygy bilen baglanyşyklydyr. Onuň diametri 80 metre, beýikligi 100 metre barabardyr. Binanyň birinji gatynda Gazagystanyň bölümi ýerleşýär. Bu ýerde Gazagystanyň taryhyna, medeniýetine, däp-dessurlaryna, ajaýyp ýerlerine, üstünliklerine bagyşlanan sergi ýaýbaňlandyryldy.
“Döredijilik energiýasy” bölüminde wideoklip görnüşinde energetika hem-de daşky gurşawy goramak ulgamynda döwlet syýasatynyň gazanan üstünlikleri, Gazagystanyň “ýaşyl ykdysadyýete” geçmek Konsepsiýasy we beýleki milli maksatnamalar, şeýle hem alymlaryň “Geljegiň energiýasy” mowzugy boýunça taslamalary görkezildi.
Sergä gelýänler degişli sebit bilen tanşyp, ol barada maglumatlary alyp biler. Aýratyn ekspozisiýa “Tokamak KTM” halkara taslamasynyň çäklerinde termoýadro reaktoryny döretmegiň üstünde alnyp barylýan işleri şöhlelendirýär. Bölümde “Tokamak KTM” reaktorynyň içki gurluşynyň maketi ýerleşdirilipdir. Onda plazmanyň alnyşy görkezilýär.
Meýdany 23 müň 600 inedördül metre barabar bolan Sferanyň özünde Geljegiň muzeýi ýerleşýär. Ol sergi geçirilenden soň özboluşly innowasion ulgama hem-de möhüm ylmy-barlag we medeni merkeze öwrülmelidir. Sanly, multimediýa we interaktiw tehnologiýalar Sferanyň 2-8-nji derejesini öz içine alýan sergi giňişligi bilen tanyşmagyň mümkinçiliklerini giňeldýär. Bu ýerde energiýanyň esasy görnüşleri – kosmos, gün, biomassalar, ýel, suw we kinetiki energiýalar görkezilýär.
Liftlerde binanyň ýokarky böleginde ýerleşýän syn ediş meýdançasyna galyp bolýar. Bu ýerden EKSPO-nyň ähli ýerlerine ajaýyp görnüş açylýar.
Dabara gatnaşyjylar Gazagystanyň bölümine syn edip, onuň öňündäki Baş meýdança çykdylar. Bu ýerde resmi surata düşmek dabarasy boldy.
Soňra Türkmenistanyň Prezidenti EKSPO — 2017-niň açylyş dabarasyna gatnaşdy. Ol ýokary tehnologiýaly şüweleňden başlandy. Onuň maksatnamasy Älemiň emele gelmeginden başlap, häzirki döwre çenli energiýanyň taryhyndan düzüldi. Sahnada giň möçberli kinetiki bezegler, transparent yşykly diod ekranlar we aralykdan dolandyrylýan dronlar ýaly innowasion tehnologiýalar ulanyldy.
Soňra ýygnananlar dabaranyň hormatly myhmanlary – bu ýere gelen döwlet Baştutanlary bilen tanyşdyryldy, sahna Gazagystan Respublikasynyň baýdagy dabaraly ýagdaýda çykarylýar, ýurduň Döwlet senasy ýaňlanýar, şondan soňra sergä gatnaşýan 115 ýurdunyň baýdaklary göterilip geçilýär. Şeýle hem sergä halkara guramalaryň 22-si wekilçilik edýär.
Açylyş dabarasynda Halkara sergiler edarasynyň prezidenti Stin Kristensen we
Gazagystanyň Prezidenti Nursultan Naharbaýew gutlag sözi bilen çykyş etdi.


text:
Ukrainanyň öňki prezidenti Wiktor Ýanukowiç watana dönüklikde aýyplanyp Kiýewde gaýybana sud edilýär.
Ýanukowiçiň işi boýunça diňlenişik 4-nji maýda paýtagtyň Obolon etrap sudunda onuň iki aklawçysynyň gatnaşmagynda başlandy.
Ýanukowiç 2014-nji ýylyň fewral aýynda güýçli protest çykyşlaryň dowamynda wezipesini terk etdi we Orsýete gaçyp gitdi. Jemgyýetiň närazylygyna Ýanukowiçiň Ýewropa Bileleşigi bilen ylalaşyk baglaşmakdan ýüz öwrüp, Orsýet bilen söwda gatnaşyklaryny ösdürmek planlary sebäp bolupdy. Protestleri basyp ýatyrmak boýunça synanyşyk zerarly onlarça adam wepat bolupdy.
Orsýetde galýan Ýanukowiç dönüklikde, Ukrainanyň garaşsyzlygyny we territorial bütewüligini bozmakda, şeýle-de Orsýetiň agressiýasyny goldamakda aýyplanýar.
Häkimiýetler aýyplamalaryň Ýanukowiçiň Orsýetiň ýolbaşçylaryna ýüzlenip, goşulyşmagy sorap ýazan hatyna esaslanylýandygyny aýtdylar.
Wiktor Ýanukowiçiň prezident wezipesini terk etmeginden soň Orsýet Krym ýarymadasyny Ukrainadan bölüp, öz düzümine goşdy, ýurduň gündogarynda we günortasynda separatizm möwjedi. Kiýew we NATO Ukrainanyň gündogar Donbass regionyny eýelän separatistlere Orsýetiň harby goldaw berýändigini aýdýarlar. 2014-nji ýylyň aprel aýyndan bäri ýurtdaky ýaragly konfliktiň netijesinde 9900 -den gowrak adam wepat boldy.
Ukrainanyň baş prokuraturasynyň 3-nji maýda mälim etmegine görä, Interpol halkara agentligi Ýanukowiçiň gözlegini ýatyrypdyr.
Ýanukowiç sud tarapyndan günäli tapylsa 15 ýyllyk türme tussaglygyna höküm edilip bilner.


text:
Türkmenistanda 1-nji noýabrdan başlap, raýatlaryň daşary ýurtlaryň kollejlerinde, ýagny hünär mekdeplerinde okaýan çagalaryna “Western Union” we “Money Gram” arkaly pul ibermegine gadagançylyk girizildi.
Ýatladyp geçsek, mundan öň daşary ýurtlaryň kollejlerinde ýa ýokary okuw jaýlarynda okaýan türkmen studentleriniň ene-atasy ýa-da ýakyn hossarlary her aýda 1000 amerikan dollaryna çenli möçberdäki türkmen manadyny özüniň daşary ýurtda okaýan çagasyna, agtygyna ýa-da doganyna ugradyp bilýärdi.
Munuň üçin Türkmenistanyň bank işgärleri studentiň ýakyn hossarlaryndan beýleki resminamalar bilen bir hatarda, studentiň şahsyýetini tassyklaýan dokumenti hem-de onuň daşary ýurduň haýsy ýokary okuw jaýynda ýa-da kollejinde okaýandygy hakynda Türkmenistanyň Migrasiýa gullugy we Bilim ministrligi tarapyndan berlen resminamany talap edýärdiler.
Azatlyk Radiosynyň ýurt içindäki çeşmeleriniň tassyklamagyna görä, şu aýyň başyndan bäri gürrüňi edilýän resminamalarda degişli “uniwersitetiň studenti” diýlip ýazylman, “kollejiň okuwçysy” diýlen ýazgy bolsa, onda Türkmenistanyň banklary raýatlaryň “Western Union” we “Money Gram” arkaly daşary ýurtlara ugratmak isleýän pul serişdesini kabul etmeýärler.
Aşgabatda ýaşaýan ýazyjy we synçy Amanmyrat Bugaýewiň sözlerine görä, bank işgärleri munuň sebäplerini çagasy daşary ýurtlaryň kollejlerinde, ýagny hünär mekdeplerinde däl-de, diňe ýokary okuw jaýlarynda okaýan ene-atalaryň pul serişdesini kabul etmek barada özlerine ýörite görkezmäniň berlendigi bilen düşündirýärler.
“Bu kollej ýokary okuw jaýy däl. Bu biziň özümizde bar bolan hünär mekdebi, ýagny professional tehniki uçilişelere deňleşdirilen okuw jaýy. Bize berlen görkezmede-de, bizden ýurduň daşynda okaýan studentlere hossarlary tarapyndan pul ugratmaga kömek bermek talap edilýär. Şonuň üçinem bu professional uçilişe derejesindäki okuw jaýynda okaýanlara pul ugratmaga gadaganlyk girizildi diýip, muny bank işgärleri aç-açan aýdýarlar” diýip, Bugaýew häzirki wagt çagalary daşary ýurtlaryň kollejlerinde ýa-da hünär mekdeplerinde okaýan ene-atalaryň pul ugratmagy üçin başga alternatiwanyň ýokdugyny gürrüň berdi.
Gepiň gerdişine görä ýatlatsak, 2016-njy ýylyň ýanwar aýyndan başlap, ýurtda dollaryň söwdasy resmi taýdan bes edilensoň, bu Türkmenistandan daşary ýurtlara, şol sanda ýurduň daşynda okaýan talyplara, şeýle-de daşary ýurtlardan Türkmenistana pul ibermek bilen bagly girizilen çäklendirmeleriň iň soňkusydyr.
Geçen ýylyň başyndan bäri Türkmenistandan daşary ýurtlara, şol sanda ýurduň daşynda okaýan talyplara pul ibermek üçin raýatlardan dokumentleriň ençemesi, şeýle-de aýlyk we pensiýa hakyndaky tassyknama, garyndaşlygy tassyklaýan subutnama we studentiň okaýan ýerinden resminamalar talap edilýär.
Şol bir wagtda-da, studentleriň hossarlary daşary ýurtlara diňe özüniň ýazgyda duran welaýatyndaky banklaryň üsti bilen pul ugradyp bilýärler. Ýurduň käbir banklarynda bolsa, günde diňe 10 adamyň daşary ýurtdaky hossarlaryna pul ugradyp bilýändigi aýdylýar.
Şeýle-de, Türkmenistanda puly kabul edýän tarap maliýe serişdelerini ugradan adamyň garyndaşlyk derejesini görkezýän güwänamany, şeýle-de ugradyjynyň bu pullary nädip gazanandygy baradaky aýlyk kepilnamany görkezmäge borçly edildi.
Bu çäklendirmelerden soň, has takygy şu ýylyň fewral aýynda “Western Union” kompaniýasy Türkmenistandaky çäklendirmeleriň ýerli kanunlar bilen bagly bolmagynyň mümkindigini we beýle çäklendirmeleriň kompaniýanyň ygtyýarlygyndan daşardadygyny aýdyp, ýörite beýanat ýaýratdy.
Şol bir wagtyň özünde, türkmen häkimiýetleri we media serişdeleri bu çäklendirmeler hem-de onuň türkmenistanlylara ýetirýän täsirleri barada häzirki güne çenli ilat köpçüligine düşündiriş ýa-da maglumat bermän gelýärler.
Ýerli synçylaryň we ýaşaýjylaryň ençemesi daşary ýurtlara pul ibermek düzgünlerine girizilen täze çäklendirmeleri we gadagançylyklary, Türkmenistanyň öz garaşsyzlygyna eýe bolany bäri iň agyr ykdysady krizisi başdan geçirýändigi aýdylýan döwürde, türkmen häkimiýetleriniň walýutany ýurduň içinde saklamak üçin edýän tagallalarynyň bir bölegi diýip düşündirýärler.


text:
Ejekejan
Ejekejan
Biyri barmyş, biyri ýokmyş. Öñler bir garyyp adam barmyş. Onuñ bir gyzy bilen bir ogly barmyş. Gyzynyñ ady Ejekejan, oglunyñ ady Baýmyratmyş. Bir gün olaryñ gapysyna bir saýyl gelip, iymäge zat diläpdir. Garyp adam oña:
-Kömek etmäge zadym ýok, arpa-bugdaýym bolmady- diýär.Saýyl:
-Gyzyñ öldürip arpa, ogluñ öldürip bugdaýa sepseñ, hasylyñ köp bolar-diýär.
Ejekejan bu gürrüñi eşidip, derrew elbukjasyny alyp, dogany Baýmyrady çagyrýar. Baýmyrat aşyk oynap duran ýerinden gaýdasy gelmändir., Ejekejan şeýle ýalbarsa-da ol gelmändir. Ahyry Ejekejan:
- Bally, aý bally, altyndan sakga bereyin, gel- diýipdir.
آردینی اوخو/Ardını oxu


text:
4 ýaşyndaky çaga keselhana ýatyryldy
Bir çaga dońuz dümewi şübhesi bilen Ankarada keselhana ýatyryldy
Awstraliýadan Türkiýä gelen bir çaga dońuz dümewi şübhesi bilen Ankarada hassahana ýatyryldy.
Awstraliýadan Türkiýä gelen we daşary ýurtly bolandygy bildirlen 4 ýaşyndaky çaga, düýn agşam dońuz dümewi şübhesi bilen Doktor Sami Ulus çagalar keselhanasyna ýatyryldy.
Çagadan alynan gan, Refik Saýdam Hyfzyssyha diýagnostika merkezine iberildi.
Dońuz dümewi howpy dowam edýär
Saud Arabystanynda ýene-de bir adamda H1N1 wirusynyń bardygy anyklandy
Şilide H1N1 wirusy sebäpli 2 adamyń ölendigi habar berildi.
Şiliniń günortasynda 56 ýaşyndaky 1 adam H1N1 wirusy sebäpli aradan çykdy.
Beýleki tarapdan Angliýada 557, Hytaýda 80 adamda dońuz dümewi wirusynyń bardygy anyklandy.
Saud Arabystanynda ýene-de bir adamda H1N1 wirusynyń bardygy anyklandy.
Filed under: Bütin Temalar, Habarlar, Saglyk |